text:
KRALENDIJK – Durante un siman staf i personal di Bopec a drenta akshon, garantisando den un forma responsabel si ku e seguridat di e terminal a keda salbaguardiá. E akshonnan ku e trahadónan a hiba, sostené pa nan sindikato BPWU tabata dirigí riga e siguiente puntonan.
1. Muestra di solidaridat pa e forma kon direktiva di BOPEC a retirá e gerente sr. Manuel, kende por sierto mirando e situashon ku ela bin haña BOPEC di akuerdo ku e trahadónan a hasi un bon trabou i no a meresé e trato risibí.
2. Mirando e situashon físiko di e planta pero tambe e situashon finansiero, trahadónan a eksigí pa haña klaridat riba.
– Kontinuidat di operashon di e terminal mirando e situashon di mantenshon di e terminal bou di supervishon di ILT, ku ta e inspekshon independinete di ministerio, ku ta vigilá tantu e seguridat di e personal komo di medio-ambiente.
– Garantia di nan pago di salario tur luna mas kumplimento di e CAO.
3. Mirando ku pa fin di mart e lisensia di OFAC lo terminá, trahadonan a realisá ku lo no por sigui bende produkto den e tankinan i ku esaki e fondonan ku tabata riba un kuenta di banko separá ku e meta pa paga entre otro salarionan lo por kore peliger.
4. Tambe trahadónan kier a risibí klaridat riba e lisensianan di operashon i marítimo ku lo terminá fin di ougùstes i ku si no alargá esakinan, ki konsekuensia esaki por tin pa kontinuidat di operashon di e terminal.
5. Ta un echo ku e situashon finansiero di BOPEC ta trese kuné ku lo tin kreditornan ku ta den un situashon di inseguridat ku nan lo risibí pago pa nan servisionan i/o produktonan ku nan a entregá na BOPEC. Pa ku esaki e trahadónan kier a risibí klaridat pa loke ta posibilidat di embargo o den un kaso ekstremo bankarota di e kompania i ki konsekuensia esaki tin pa BOPEC.
6. Nombramento di un gerente nobo, ku no ta gosa di konfiansa di ni staf, ni personal ni di e kontratistanan. Trahadónan a konsiderá e nombramento aki no prudente den e situashon di tenso, inseguridat ku ya ta eksistí riba e terminal.
USIBO a tuma bon nota di e puntonan aki i ta di opinion ku nan tur a hustifiká e akshon, sigur pa loke ta trata puntonan 2 te ku 5. Aki ta trata di seguridat di trabou i pago pa e trabou ku ta un derecho sagrado di e trahadó.
Na momento ku trahadónan no a risibí un reakshon satisfaktorio riba e punto 2 te ku 5, a pidi asistensia di USIBO kende despues di a risibí tur e informashon serka e trahadónan, a hasi un petishon di urgensia primeramente ku gezaghèber ku e taskforce ku ta representá ministerio di Infrastruktuur en Waterstaat, bou di kua e departamento di ILT, inspekshon ta kai.. Despues di esei tambe a pidi un reunion ku gerensia di BOPEC. E eksigensia di USIBO tabata pa trese klaridat sin bira rondó di e barí riba e puntonan ku e trahadónan a drenta akshon pe.
Despues di a haña e klaridat stret pa loke ta e situashon di BOPEC, mirá for di e punto di bista di e taskforce i ministerionan i di part di gerensia pa ku kontinuidat di e operashon i garantia di pago di salario i otro kondishonnan laboral, a konsehá pa terminá e akshonnan ya ku e meta a keda alkansá. Djabièrnè atardi 4’or riba instrukshon di nan sindikato trahadónan ku ta traha warda a reanudá nan trabou, miéntras ku e otro trahadónan lo hasi esaki djaluna 3 di februari pa 07.30 di mainta. E situashon di BOPEC ta keda uno di atenshon kontinuo te ora esaki normalisá.
USIBO kier felisitá e sindikato ku e forma responsabel ku nan a sostené e lucha di e trahadónan i tambe e forma responsabel ku nan a logra konvensé e trahadónan pa terminá e akshonnan i pa reanudá nan trabou i nan sigui gana nan pan di kada dia i no trese esaki na peliger. Un pabien tambe na e trahadónan ku a sali sostené nan gerente, apesar ku esaki no ta miembro di e sindikato, pero tambe un pabien na staf di BOPEC ku a sostené e trahadónan den e puntonan riba kua nan tabata ke klaridat, ya ku e puntonan aki tabata den interes di e staf tambe. Históriko ta ku sin distinkshon di posishon i funshon trahadónan di BOPEC a uni i haña resultado. Ku esaki a keda demonstrá un biaha mas ku UNION TA HASI FORSA..
Un danki USIBO ta manda pa e sindikato, staf i trahadónan pa a duna USIBO e konfiansa pa por a duna asistensia. Un danki tambe na gezaghèber, su konseheronan i tambe gerente di BOPEC ku a reakshoná positivo riba e yamada di USIBO pa sinta huntu i krea e klaridat rondó di BOPEC, pero tambe e kompromiso pa hasi tur loke ta den nan alkanse pa tene e terminal operashonal i asina garantisá kuponan di trabou i e kontribushon positivo na ekonomia di nos isla.


c: text/html

text:
Sr. Gregory Wilson di Sindikato ABVO.
Willemstad- Den oranan di ayera na UOC mester ta tin un manifestashon unda sindikatonan di Sitek i tambe ABVO mester a presentá serka e tim di maneho pa trese e prekupashon dilanti di e trahadónan.
Vigilante a kombersá ku Sr. Gregory Wilson di ABVO kende a splika e situashon ku ta pasando ya pa basta aña kaba ku e trahadónan ku ta keda intimidá òf menasa pa un persona. Sr. Wilson a splika ku den fin di siman nan mester tabata na kareda ku un situashon ku tin ta reina pa basta tempu kaba unda tin menasa i tambe ta papia di forma no aseptabel ku personal. Esei a pone ku e sindikato a tuma e fin di siman pa por a atendé e situashon aki i a tuma kontakto ku e hunta di universidat. Esakinan a konsehá pa traha un karta pa e rèktòr i tambe un kopia pa nan unda ta splika e situashon di menasa ku tin i tur e detayenan ku tin relashoná ku esaki.
Mesora a traha e karta i a mand’é pa e hunta di universidat i tambe e rèktòr unda a pidi pa nan por haña un kontesta djadumingu den oranan di mèrdia pa sa kiko lo a bai sosodé. No a risibí e kontesta di parti di nan i esei a pone ku e sindikatonan a bai na universidat i a invitá SITEK tambe pa bin huntu. A papia ku e trahadónan tantu esnan miembro di sindikato i no miembro.
Na final a pidi un oudiensia chikí ku e rèktòr pa por a puntr’é kiko lo bai pasa den e situashon ku e trahadónan a wòrdu menasa i ta sinti nan insigur. Ta un universidat ku ta un organisashon di formashon di mas haltu di bo sosiedat unda bo mester forma bo miembronan, komunidat i mester tin hende ku ta traha ku ta den un ambiente saludabel, safe i sigur. No ta asina ku e hende ta bini na e universidat i sinti ku un ora pa otro kos por pasa.
E komportashon di e persona envolví ta hopi ferfelu. E rèktòr a splika nan ku e la tuma nota di e karta i nan a prohibí e persona di subi e tereno i ta hasiendo investigashonnan pa wak kiko ta bai sosodé. E situashon aki tin ta reina pa basta aña kaba i djabièrnè último e gota a yena den e hèmber unda polis i tambe skuchami mester a bin. E dosentenan a splika ku nan no por sigui mas den e situashon. Un dosente mester sintié trankil pa e por duna e materia na e studiantenan i e mes ta sintié insigur. E persona no ta duna lès na e universidat pero e ta manager di asuntunan di ICT i ta envolví ku hopi hende. Tin hopi studiantenan tambe ku ta tuma nota òf ta tin eksperenshanan ku e persona aki.
Ta hasiendo investigashon e dianan aki pa trese den balansa e nesesidatnan di e organisashon i e persona. Bou di personal i tambe sindikatonan ta biba e pensamentu ku den pasado hendenan a bai kas pa kosnan insignifikante i den un kaso pisa asin’aki ta spera ku e desishonnan hustu i korekto ta kai.

robotstxt: allowed

filter: keep


text:
FIFA ta contento cu AVB ta prome pais den Caribe pa entrega un plan strategico! Arubaanse Voetbal Bond (AVB) a ricibi bishita di tres representante diFédération Internationale de Football Association (FIFA) y pa dos dia largo a tene reunionnan interno…
FIFA lo sostene AVB financieramente si Gobierno pasa un stadion pa nan Tres representante diFédération Internationale de Football Association (FIFA) tabata na Aruba pa reuni cu Arubaanse Voetbal Bond (AVB) y Gobierno. E reunion cu AVB y Gobierno tabata ameno,…
ABC Cup 2018 (antes yama Copa Antiyano) ta inicia cu tres gran partido dia 15 september 2018. • Sport Vereniging Dakota vs S.V. Vesta. den Trinidad Stadium (Aruba) • SV Real Rincon vs Nacional Soccer Club Aruba na Boneiro • SV Jong…
Seleccion U20 di Aruba ta cay den Grupo B di Concacaf U20 Championships. Grupo B ta consisti di Mexico, Jamaica, Grenada, Nicaragua, Saint Martin (Fr.) y ARUBA !
ARUBAANSE VOETBAL BOND NO SA DI NINGUN CARGAMENTO DI BALA Lo parti como 2000 bala di futbol entre clubnan proximamente
Ta parce cu e carga tin como 10 aña warda den bodega: ARUBAANSE VOETBAL BOND NO SA DI NINGUN CARGAMENTO DI BALA Lo parti como 2000 bala di futbol entre clubnan proximamente “Nos no tabata sa di ningun cargamento di bala di…
Den un tremendo wega Aruba a sa di bons bek y gana Boneiro cu score di 2-1. Sigur nos por wak atras un bon wega camind nos muchanan a sa di haya otro y capitalisa e wega den un…
Den un tremendo wega, Aruba y Curaçao a keda empata 0 - 0. Nos portero Jahamni Eisden a resalta y sin duda e keda como ‘Man of the Match’.
Seleccion di Aruba U-14 cu ta ser dirigi pa Head Coach Marvic Bermudez, a haci nan prome train oficial ayera den Ergilio Hato Stadium na Curaçao. Training a bay den un hopi bon ambiente. Nos ta hopi contento cu tabata…
Ayera anochi a ser entrega e certificado (Diploma di D - License y C - License) na e curistanan. Esaki a tuma lugar na Piedra Plat Entertainment Center y esaki a bay den un tremendo esfera.
Aruba ta sali ganador na 'Football for Friendship' program como 'Young Ambassador'. Masha pabien Sheqayli Ascencion, nos ta orguyoso di bo!
Awe nos a pasa di bishita cerca e hungador di Sv Estrella, Pheadrick Baromeo y desea e un pronto recuperacion.
Tabata un dia largo, pero hopi leuk mes, asina nos Head of Delegation Sra. Monique Ras a informa nos. E prome dia di e International Friendship Camp tabata uno sumamente leuk, interesante y educativo. Despues di apertura di e…
Despues di un ceremonia di despedida cu un deseo di bon biahe, nos delegacion di Aruba a sali rumbo pa Moscow-Russia. Diahuebs atardi nos young ambassadors Sheqayli Ascencion y Jahmani Eisden hunto cu coach Edgar 'Gachi' Erasmus y Monique Ras…
Delegacion di Aruba di bishita serca Minister di Deporte Sr. Dangui Oduber Ayera e delegacion di Aruba cu lo bai participa na e ‘Footbal for Friendship Children’s Social Program’ na Moscow-Russia, a realisa un bishita serca Minister di Deporte Sr.Danqui…
Arubaanse Voetbal Bond (AVB) a ricibi un protesta for di SV Britannia dia 21 di Mei ultimo, nan a protesta contra e wega di dia 18 di Mei 2018 contra di SV Estrella pa un hungado “ilegal”. E wega…
Dia 21 di April 2018, durante un Rueda di Prensa, Arubaanse Voetbal Bond a anuncia e delegacion cu lo representa Aruba na e Football for Friendship Children’s Social Program cu ta implementa pa Gazprom cu ta un compania na…
Fundacion Lotto pa Deporte (FLpD), Arubaanse Voetbal Bond (AVB) hunto cu Aruba Sport Unie (ASU), a anuncia cu hopi alegria y satisfaccion, un buki di historia di futbol na Aruba. E autor di e buki ta Francisco Vrolijk, kende a…
Despues Cu A Stop Copa Antiano For Di 32 Aña Pasa! Coca Cola-Nacional Lo Representa Aruba Den Copa ABC Na Bonaire
Pa 25 aña largo a organisa e Copa Antiano di Futbol, cu a inicia na 1960. E ultimo Copa Antiano tabata na 1985 y despues cu Aruba a haya su Status Aparte na 1986 no a organisa esaki mas.…


text:
1 day ago
For di chikito Ruben Dario Hernandez tabata admira su defunto wela su amor y pasion pa cushina. E por a sinti y saboria e smaak dushi den cada hap di cuminda di su delicioso platonan. Esey a inspira y motiva su desicion pa siña mas tocante e arte culinario. E tabata durante pandemia cu Ruben
For di chikito Ruben Dario Hernandez tabata admira su defunto wela su amor y pasion pa cushina. E por a sinti y saboria e smaak dushi den cada hap di cuminda di su delicioso platonan. Esey a inspira y motiva su desicion pa siña mas tocante e arte culinario.
E tabata durante pandemia cu Ruben Dario Hernandez a cuminsa traha como private chef pa grupo di turista y hende local. Hunto cu su team el a ‘cater’ pa diferente ocasion y ta complace e deseo di e clientenan pa bay cushina unda cu nan pidi pa e ta presente.
Chef Ruben ta haya great pa explora y crea e platonan di diferente cultura, como cu cada pais tin nan condimento y manera di cushina. E ta inspira su menu di 3, 4 of te hasta 8 course dinner, cu ta consisti di e platonan local, Italiano, Asian cuisine y mucho mas.
E ta pone tur su pasion cada dia na cada plato cu e mester crea cu e mesun amor y dedicacion. Asina brindando su clientenan un variedad amplio pa scoge for di dje, cual e ta disfruta cushina. Lesa mas tocante Chef Ruben den Focus Digital Magazine, cu ta accesibel via Apple iStore, Android Google Play Store y www.focus.aw (Menu Tab FOCUS DIGITAL)
1 day ago
E noticia di e reconciliacion entre Sylvester Stallone (76) y su casa Jennifer Flavin (54) a sali 1 luna despues cu nan a pidi divorcio. Segun informacion cu tanto Flavin como Stallone, a acorda cu ta miho pa cada uno individualmente y loke ta mas importante, colectivamente como familia, resolve tur e cuestionnan relaciona cu
E noticia di e reconciliacion entre Sylvester Stallone (76) y su casa Jennifer Flavin (54) a sali 1 luna despues cu nan a pidi divorcio. Segun informacion cu tanto Flavin como Stallone, a acorda cu ta miho pa cada uno individualmente y loke ta mas importante, colectivamente como familia, resolve tur e cuestionnan relaciona cu e disolucion di nan matrimonio di un forma digno, amistoso y priva pafo di corte.
E representante di e actor di Rocky a bisa na Page Six cu nan a dicidi di bolbe reuni na cas, unda nan a papia y por a resolve nan diferencianan. Ambos ta extremadamente feliz. Jennifer Flavin y Sylvester Stallone cu tin tres yiu muhe: Scarlet (20), Sistine (24) y Sophia (26), a casa na mei 1997 y a solicita pa divorcio dia 19 di augustus.
Despues di a dicidi pa divorcia, Flavin a declara cu e tin tristesa pa anuncia cu despues di 25 aña casa, e ta divorcia di su casa Sylvester Stallone. Cu aunke ya nan no ta casa, semper e lo aprecia e mas di 30 añanan cu nan a comparti, y cu nan ta comprometi pa nan bunita yiu muhenan. El a pidi e momento ey pa privacidad pa nan famia mientras nan ta avansa amigablemente.
E actor di Rambo a bisa tambe den un comunicado na e momento ey cu e ta stima su famia. Nan ta enfrentado e problemanan personal di un manera amistoso y priva. Stallone a post dialuna riba su Instagram un potret di dje man teni cu Jennifer Flavin. Ademas di e potret ey, Stallone a comparti tambe un potret familiar di antes di dje, su casa y tres yiu muhenan. El a pone e caption: “Wonderful…”.
4 days ago
E ta keda un experiencia inolvidabel pa Edgar Kock, cu den su debut como diseñador oficial, el a logra e titulo di Best Gala Dress. Esaki tabata na aña 1998 cu su prome candidata, Ruthline Jacobs, cu a ricibi e titulo tambe como 2nd Runner-up Miss Teen Aruba. Esaki a encurasha Edgar pa traha mas
E ta keda un experiencia inolvidabel pa Edgar Kock, cu den su debut como diseñador oficial, el a logra e titulo di Best Gala Dress. Esaki tabata na aña 1998 cu su prome candidata, Ruthline Jacobs, cu a ricibi e titulo tambe como 2nd Runner-up Miss Teen Aruba. Esaki a encurasha Edgar pa traha mas duro, cu amor y perserverancia. E lista di Reina y Miss cu Edgar Kock a diseña nan trahenan durante e ultimo añanan ta largo.
E creacionnan mas reciente tabata pa su subrina, cu a keda corona como Miss Teen Glorious y pa Gabriela dos Santos, cu a conkista e titulo di Miss Universe Curaçao. Sinembargo, e ta bisa cu diseña pa su subrina, Tychessa Melo, tabata un presion hopi grandi riba dje. Como su omo, tur expectativa ta cu e gala dress ta uno di caliber y no ta un tarea facil ora ta toca pa traha cu persona di sanger.
Edgar ta conta con a surgi e contacto cu Gabriela dos Santos, y con el a yega na scoge pa e ta su diseñador. Sinembargo awo cu Gabriela dos Santos ta Miss Universe Curaçao ya no ta su decision cu ken e mes kier traha, sino di e organisacion di Miss Universe Curaçao. Gabriela cu ta riba e portada di Focus Digital Magazine di september ta bisa den su entrevista, cu e shimisnan di gala di Edgar tabata asina elegante, bunita y detaya, cu tabata facil pa e namora!
Entre e elementonan clave ora di diseña pa un reina di beyesa, Edgar Kock ta splica cu e ta tene cuenta cu e estilo propio, personalidad, carisma… lesa mas detaye den Focus Digital Magazine, cu ta accesibel via Apple iStore, Android Google Play Store y www.focus.aw (Menu Tab FOCUS DIGITAL)
6 days ago
E amor di Queen Elizabeth pa su esposo durante 73 aña, Prins Philip, a ser honra ora mundo a uni pa duna respet na e defunto monarca awe. Ora cu e caha a sali, e tabata decora den Royal Standard, riba cual a coloca e Imperial State Crown, orb y scepter, como un corona di
E amor di Queen Elizabeth pa su esposo durante 73 aña, Prins Philip, a ser honra ora mundo a uni pa duna respet na e defunto monarca awe. Ora cu e caha a sali, e tabata decora den Royal Standard, riba cual a coloca e Imperial State Crown, orb y scepter, como un corona di flor escogi pa King Charles III.
E corona di flor a inclui e flornan y foliage corta di e hardinnan di Buckingham Palace, Clarence House y Highgrove House. E corona di flor eligi pa King Charles III tabatin e flornan di rosemary y tambe myrtle, cu ta simbolisa un matrimonio feliz. Rosemary a ser inclui como un recuerdo y myrtle, ta como e simbolo di un matrimonio feliz. Esaki a wordo corta di un mata cu a ser cultiva for di un taki di myrtle di e bouquet di bruid di e Reina na 1947.
English oak cu ta simbolisa e forsa di amor, tabata presente hunto cu e fragancia di pelargonios: rosa, hydrangea, sedum, dahlias y scabious den e tononan oro, ros y burgundy, cu toke di blanco pa pas cu e Standard Real. Como refleho di e compromiso di Charles cu medio ambiente, e corona a ser elabora di forma sostenibel, den un nest di moss Ingles y e ramanan di oak y sin e uzo di e foam floral.
Mas di 2.000 persona, incluyendo e lidernan mundial y e miembronan di realesa cu a bin for di exterior, a mira con tabata transporta e caha den e mesun gang cu e monarca defunto a cana pa e casa cu Prince Philip casi 76 aña pasa.
7 days ago
Aruba Sister Cities Association (OASCA) ta contento di por anuncia cu e Artista Contemporaneo, Nelson Gonzalez, Venezolano-Arubano, ta e ganado absoluto di e open call pa arte publico, organisa pa e gobierno di e Ciudad di Doral na Florida. Gonzalez ta basa su mes den un analisis entre e patrimonio monumental y su hendenan. E
Aruba Sister Cities Association (OASCA) ta contento di por anuncia cu e Artista Contemporaneo, Nelson Gonzalez, Venezolano-Arubano, ta e ganado absoluto di e open call pa arte publico, organisa pa e gobierno di e Ciudad di Doral na Florida. Gonzalez ta basa su mes den un analisis entre e patrimonio monumental y su hendenan.
E ta relaciona su piesa artistico cu e slogan di e ciudad y e formanan di ordo social. Ciudad di Doral ta conoci como e ciudad pa biba, hunga, studia y traha. E simbologia di e piesa di arte titula Migrante Monumento ta retrata e humanidad, e hende cu ta bin cu su idea den maleta y ta tira nan, manera nos tur a yega di traha avion di papel y tira nan pa wak con leu nan por yega.
Gonzalez su metodo di trabou, ta pa construi un brug simbolico y patrimonial cu tur e “sister-cities” di ciudad di Doral. Hunto cu tur inmigrante di e sur di Florida lo tin un monumento dedica na nan. E arte publico ta duna importancia na e aeropuerto di Miami pa ciudad di Doral, un interactor economico y un entrada pa e migrante nan.
OASCA, ta sumamente contento di por ta parti di e momento historico na unda e monumento lo uni Oranjestad y Doral pa semper. Locual ta haci e momento mas special ainda ta e aporte y apoyo di tur e representantenan di “sister-cities” di Doral, e trahadornan di e diferente departamentonan di e ciudad di Doral y tambe DORCAM Doral Contemporary Art Museum cu nan programanan di arte ta uni e comunidad.
Pueblo di Aruba por ta orguyoso di forma parti di un proyecto internacional cu tin un balor historico y ta unico den su concepto. Pa mas informacion tocante e proyecto por bai riba www.migrante.art


text:
DUANA KÒRSOU KU SU PROPIO PÁGINA DI FACEBOOK
DUANA KÒRSOU KU SU PROPIO PÁGINA DI FACEBOOK
Willemstad – Duana Kòrsou ta sigui progresá den inovashon i den e kaso aki ta bai duna mas informashon di su servisionan na komunidat atraves di e página di Facebook Douane Curaçao. Entrante djaluna 20 di mart Duana su Facebook página ta live. E página aki ta sirbi tambe pa promové uso di e website di Duana. Na kada ‘Post’ Duana lo referí na e artíkulo relevante riba su website, via un link, pa informashon adishonal. E tekstonan riba nos Facebook página lo ta na Papiamentu i pronto na Ingles tambe.
Regularmente Duana lo publiká artíkulonan di interes general i susesonan ku Duana ta eksperensiá durante su kòntròl riba importashon i eksportashon. Duana lo publiká artíkulonan tokante entre otro informashonnan pa biahero, di mudansa, di e programa Asycuda World (sistema digital pa hasi deklarashon), pa aplikashon online di diferente pèrmit, kompra via internet, manda pakete pa un partikular, deklarashon di entrada i importashon, deklarashon di salida i eksportashon i di eksonerashon di impuesto riba importashon manera preskribí den lei.
Na e página aki tin tambe kondishonnan deskribí pa usuario tene kuenta kuné. Duana ta stimulá tur persona ku ke hasi Duana un pregunta di un tópiko spesífiko ku a publiká òf tin kualke otro pregunta pa subi su website http://www.douane.cw i skohe e página Contact (contactformulier) i yena e pregunta konserní. Lo trata di kontestá tur pregunta denter di 2 x 24 ora, naturalmente dependé e peso i komplikashon di e pregunta.
Duana ta invitá tur persona ku ke biaha, importá òf eksportá produkto òf ke manda un pakete pa un famia òf konosí pa hasi uso di su Facebook página Douane Curaçao òf/i bishitá su website pa mas informashon.


text:
Personanan no sa mas con pa yega na plaka, ta para pafor anochi 7:45pm cu yiu chikito den stroller y ta bende bolo pa 5 florin. E persona aki ta habla spaño y ta bende producto di come. Pa esaki tambe tin exigencia di Volksgezondheid cu mester tin greencard. Pero unda Sociale zaken a keda cu no ta mira cu mayornan irresponsabel ta cu nan baby anochi laat riba caya y ta hasi negoshi y no ta percura pa e seguridad di mucha cu mester ta den su cama caba y evita cu e ta bira malo. Mientras cu tur hende ta actua irresponsabel, AZV su gastonan no ta baha. E mas peor di e situacion aki ta cu e donjonan di negoshi ta permiti pa e personanan aki hasi esaki. Nan tambe ta comete infraccion cu ta permiti pa bende productonan di come cu no ta cuadra cu nan negoshi cu ta registra cu ta bende electronics. Asina tambe bo ta haya cu supermercadonan grandi ta pone cashier pidi pa hasi donacion pa fundacion pa caridad, esey no ta cuadra cu e trabao di cashier.
Sin laga afor esnan cu ta pasa bende cuminda na unda tin trahadornan na sitionan di construccion, esakinan tambe ta wordo controla?


text:
Lokal
Bati a bati Sandals ku kritika pero….. Sandals Royal ta dal bèk ku ‘album’ di foto di trahadonan selebrando
WILLEMSTAD. Na momento ku Sindikato, politiko, trahadonan I hasta funshonarionan di gobiernu ta bashando èmber di kritika kontra e trato ku trahadonan lokal ta hañando serka miembronan Hamaiko dje Task Force ku nan a importá, e hotel a organisá un fiesta ku sentenares di trahadó i nan yunan gosando di a organisá ‘back to school’.
Mas o ménos 400 mucha i nan mayornan a disfrutá di un dia ku aktividatnan pa fomentá mas union nèt promé ku skol kuminsá.
Na mes momentu e muchanan a risibi tas pa skol ku durante di e promé feria di ‘back to school’ organisá pa Sandals Royal Curaçao.
Di akuerdo ku reportenan, muchanan kontento tabata partisipa na aktividatnan plasentero.
Empleadonan di Sandals i nan yunan a wòrdu malkriá ku alimento saludabel, snèk i sufisiente kos di bebe ku managernan di e resort mes a sirbi ne trahadónan.
E loke e Relashonista di Sandals a relata ta pinta un kuadro kompletamente diferente ku loke por a skucha ayera na emisoranan lokal kaminda representantenan di varios sektor sosial di pais tabata denunsia e trato di katibu ku ta apliká kontra nan. Denunsianan di intimidashon seksual, maniobranan pa atverti trahadonan ku nan a hasi kos robes, a denunsia ku ta kita nan oloshi for di nan pa nan no sa ora a keda ekspresá den e programanan di radio lokal.
Hasta e direktor interino di SOAW a splika ku si nan haña denunsia di maltrato di trahadó nan lo drenta e hotel pa papia ku gerensia sin importá ku ta tres siman promé mester traha sita ku gerentenan.
Kurioso tambe tabata ku ningun trahadó a ekspresá nan mes den e komentarionan na radio pero esei ta masha normal i ta pa evita represaya. E relato dje evento ku e Relashonista a divulgá a splika ku e trahadónan tabata kontentu.
Loke sí mester bisa ku tin trahadó ku a bisa ku e evento tabata un gesto sumamente bon di parti di Sandals.
Banda di e evento di back to school pa trahadónan ku tin yu, Sandals i Sandals Foundation a sera akuerdo ku fundashon Jireh pa entrega di tas pa skol ku kontenido na alrededor di 100 mucha den komunidat di Kòrsou.
Lokal
Sentensia den kaso inex….. Robo di 600 kilo di kokaina for di warda di polis un frakaso total
WILLEMSTAD. Ayera korte di promé instansia a dikta sentensia den e kaso di ladronisia di 600 kilo di kokaina for di warda di polis na Rio Canario, loke a sosodé na òktober 2018.
Ta un kaso ku a sakudí e komunidat di Kòrsou kompletu, a haña atenshon den eksterior i a pone kuerpo polisial internamente ariba abou pasobra no ta nada normal ku ta logra hòrta for di prizon.
Polisnan mes na sierto momento tabatin miedu, tabata deskonfiá otro, no kier a papia i no tabata sa kon anda, mirando e suseso teribel ku a surgi di e ladronisia di droga for di warda di polis. Pa kolmo a resultá ku a uza ekiponan sumamente pisá i sofistiká ku tabata hòrtá for di Brantwer, anto e idea ku aki ta trata di trabounan hasí pa e gèng ARMY a trese ainda mas sustu den tur hende su kurpa, pasobra ta keda demostrá ku e grupo aki klaramente no ta baha kabes pa apsolutamente nada, ningun hende ni instansia.
Awor pa kolmo tur 3 e sospechosonan den e kaso aki, inkluso e agente polisial Mariens Mariano di 33 aña di edat, a sali liber di e akusashon ku nan tabata metí den e kiebro aki den warda di polis na Rio Canario. Korte únikamente por a sentensiá Mariens Mariano na 6 aña kastigu di prizon pa su envolvimentu den importashon di 340 kilo di kokaina, trafikashon i malversashon kometé ku su arma di kandela reglamentario.
Na opinion di korte deklarashonnan di testigunan anónimo no ta pruebanan sufisiente.
Kantidat di testigunan anónimo tabatin, anto pa kolmo ku deklarashonnan ku ta kontradesí otro.
Por ehèmpel tabata papia di testigunan ku a keda identifiká komo A17, A18, A19, A20, A21, A22, pero al final nada kontundente no a bini afó. 5 otro siudadano a keda kondená, pasobra nan tabata metí den e otro trafikashon di droga ariba menshoná.
Un sospechoso a risibí kastigu di trabou di 100 ora i 4 otro sospechoso a haña kastigunan di prizon ku ta varia di 6 pa 24 luna.
Mas aleu den e komunikado ku Ministerio Públiko mes a emití ta bisa ku 2 ruman di 27 i 21 aña a keda kondená na kastigunan di prizon di 3 i 7 aña pa e rason ku nan tabata envolví den menasanan serio ku arma di kandela i poseshon di arma di kandela. E ruman mas hóben (esun di 21 aña di edat) a keda kondená pa preparashonnan hasí pa kometé asesinato, trafikashon di droga i estafa di un empresa di seguro. E siguiente kastigunan a keda diktá pa e personanan menshoná:
– Julio Cesar Sanchez Pretel, kolombiano di 62 aña di edat, 2 siman di prizon, mas un kastigu di trabou di 100 ora i un periodo di prueba di 2 aña.
– Niolan Anthony Lopez Penha di 38 aña di edat, kastigu di prizon di 24 luna.
– Judrick Gregoria Urbano di 27 aña di edat, kastigu di prizon di 36 luna.
– Curtis Ginneton Jones di 38 aña di edat, kastigu di 6 luna.
– Rachid Urbano di 22 aña di edat, kondená na e suma di daño i perwisio di Nafl. 6.243.90
– Alberto Paula Toribio nasé na Repúblika Dominikana di 32 ana di edat, 6 luna di prizon.
– Mariens Migelangelo Mariano (eks agente polisial) di 33 aña di edat, 6 aña kastigu di prizon.
– Ingemar Timothy Tromp di 28 aña di edat 12 luna kastigu di prizon.
Lokal
Kuminsa ku kouseband…… “Nos tur ban kunuku, planta i krese nos pais”
Willemstad — Siman di kultura dje aña aki tin komo tema: ‘Ban Kunuku, Ban Planta’. Bida ta kuminsá ku plantamentu di mata. Plantamentu ta krusial den desaroyo di kultura di hende rònt mundu.
E mata ta kuminda — fruta, bèrdura — nesesario pa sobrebibensia i salú di hende i bestia, i ta forma parti di kultura di un país.
Tantu den su forma krioyoyo di prepará kuminda i komo parti di selebrashonnan spesifiko manera Pasku, risibimentu i selebrashon di aniversario. Laga nos tur ban planta. Djis kòrda riba e fiesta di Sehú, kaminda kosecha, baile, músika i presentashon di fruta i bèrdura kosechá na kunuku ta bin huntu den un selebrashon kultural ku musika i kanto tipiko di nos país. Tur aña nos ta marcha i selebrá den kayanan di Otrobanda lokual nos a kosecha den kunukunan di Bandabou i Bandariba. Den e kuadro di e selebrashon kultural ‘Ban Kunuku, Ban Planta’, e skol básiko ‘Fatima College’ a pidi Partido Inovashon Nashonal (PIN) pa duna un workshop di plantamentu pa hinter e skol.
Ayera 28 di september 2022 PIN a siña e muchanan di e diferente añanan eskolar for di nos chikititunan (“kleuter”) te ku grupo 8, un total di mas o menos 350 mucha, kon ta poné tera i planta ku simia den un kùp. PIN a spliká e muchanan kon ta kuida pa e simia lanta kabes i bira un mata ku después por planta den un baki mas grandi of den tera, hasta den un krans di otro mata pa spar awa. Nos a skohé bonchi largu, “kouseband”, pasobra e ta nasé den menos k’un siman i ya den mas o menos 3 luna di tempu por kosechá. Kouseband ta un bonchi fasil pa prepará na diferente manera, hopi dushi i salú! Un danki di kurashon na direktor, staf i maestronan di Fatima College ku a mira e importansia di laga mucha siña planta for di chikí. Laga nos tur ban planta!
Lokal
Colon ta e promé barku ku ta trese karga pa almasená na Bullenbaai
Willemstad- Djarason 28 di sèptèmber, pa 4’or di atardi, a marka un momentu históriko ora ku e botonan di tou Manta i Ola i e boto NC 6-L di Kompania di Tou Kòrsou (KTK) a guia e barku Colon pa mara na Bullenbaai Jetty-1. E barku Colon a bini ku un karga di 600.000 barí di ‘fuel oil’ pa almasená na nos terminal. E terminal di Bullenbaai ta un terminal kaminda normalmente ta almasená krudo na gran eskala. Durante di e último 4 simannan, Curaçao Refinery Utilities (CRU) a realisá hopi trabou pa perkurá ku e terminal ta kumpli ku e normanan di seguridat haltu rekerí, i alabes a kombertí parti di e terminal den un terminal dediká speshalmente na almasenahe di ‘fuel’. Entretantu CRU a bolbe duna oportunidat di empleo na 20 èks-trahadó. Oumento di aktividatnan na e terminal na Bullenbaai sigur ta nifiká mas aktividat pa KTK tambe.
E barku Colon a trese e promé karga di produktonan petrolero pa almasená na Bullenbaai komo parti di e akuerdo entre CRU, e kompania supsidiario di Refineria di Kòrsou (RdK), kual ta permití Caribbean Petroleum Refinery (CPR) almasená produkto na e terminal di Bullenbaai. E akuerdo di almasenahe ta pará lòs for di e akuerdo di mas aña pa operashon di refineria i e terminal na Bullenbaai ku Refineria di Kòrsou i CPR ta negoshando aktualmente. E akuerdo ta enserá ku lo por almasená te ku 7 mion barí di produkto na e terminal.
CRU i RdK tabatin basta trabou di preparashon promé ku por a kuminsá risibí produkto pa almasenahe na Bullenbaai atrobe. E trabounan a keda konkluí nèt na tempu pa por a risibí Colon komo promé barku. E terminal awor por almasená 2.4 mion barí di fuel oil, 4.1 mion barí di krudo i 350 mil barí di ‘diesel’. CPR lo hasi uso di henter e kapasidat di almasenahe, pues por spera mas barku ku produkto pa almansená próksimamente na Bullenbaai. Oumento di aktividatnan na Bullenbaai ta kontribuí na sosten di KTK komo un di e servisionan ku ta vital pa realisá aperturá di nos refineria.
Mientrastantu, e negosashonnan entre RdK, Gobièrnu di Kòrsou i CPR ta kanando ku e meta firme pa yega na un ‘Heads of Agreement’ mas pronto ku ta posibel.
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
International
Na Zambia: Pastor ku a kere ku e ta Jesus a pidi pa der’é tres dia pa asina demostrá ku elo resusitá
LUSAKA – Un pastor kristian ku yama James Sakara ku tabata prediká na un parokia den sentro di Lusaka a bai hasi un maniobra ku a kosté su bida.
This content is exclusive for members
Register or login to unlock this article
International
Segun Ministerio di defensa: 23 miembro di alto rango di kuerpo polisial na Colombia a renunsia
BOGOTA – Ministerio di Defensa a konfirmá ku e siman aki un total di 23 funshonario di kuerpo polisial na Colombia a entrega nan karta di retiru.
Ta trata aki di un total di 10 teniente koronèl i 13 kapitan ku a presentá nan karta di renunsia.
E motibu ta debí ku for di aña pasa Ministerio di Defensa na Colombia a kuminsá ku un investigashon kontra di e grupo di miembronan di alto mando polisial ku ta metí den aktividatnan ilisito.
Iván Velásquez Gómez minister di defensa Colombiano a manifestá ayera ku e ta na altura ku kuerpo polisial na Bogota, Cali i Medellin tin algun alto mando korupto i ta kontentu ku nan mes a disidí na entrega retiru pa asina Ministerio de Defensa por sigi ku nan investigashon.
International
Bientu fuerte i hopi áwaseru di orkan Ian a destrui ku 15 avioneta
BROWARD – Manera tabata di spera Orkan Ian ku a asotá vários suidat na Florida a kousa daño mionario na Aeropuerto North Perry na Pembroke.
John Rodriguez direktor na aeropuerto na North Perry a indika ku e daño ku orkan Ian a hasi tabata inmenso.
Mas ku 15 avioneta a keda destruí i hangarnan ku ta warda avionnan aden tabata plama for di otro.
John Rodriguez a bisa ku lokual ku lo bai pasa awor ta ku lo bai inventarisá e desaster ku orkan Ian a bai laga atras pa asina kuminsá atendé ku kompanianan di seguro.
International
Tiroteo na un supermerkado WalMart di Miami a laga un persona morto i otro detené
MIAMI – Alfredo Ramirez III hefe di kuerpo polisial na Miami Dade a konfirmá ku ayera mèrdia sentral di polis a risibí vários yamada indikando ku tabatin bashamentu di bala riba parkeerplaats na un kadena supermerkado di kadena Walmart na e lokalidat ku yama de Goulds.
Na momentu ku polis a yega a bin topa ku un hòmber benta abou den un plas di sanger i ku bastante hende ta rondone.
Segun testigunan ku a presensia lokual a pasa a informá polis ku e problema a kuminsá pafó di e supermerkado Walmart.
Na dado momentu e dos persona a kuminsá diskutí ku otro pa motibu di parkeerplaats i esaki a kulminá ku un di nan a bai outo i bini bek ku un arma di kandela i kuminsá tira su kontrinkante.
E hòmber ku a keda tira a keda transportá pa Jackson South Medical Center den estado kritiko i e persona ku
a tira a keda detené.
Alfredo Ramirez III a splika ku hòmber ku a risibí tiru di bala a bin fayesé.
E aña aki tabatin bastante kaso di agreshon na luga nan manera supermerkadonan na Miami Dade kaminda tin hopi hende ta frekuentá.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
A SALI NA KLA KU JERSON ROSALINA TA METÍ DEN MUCHU MAS KOS
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Trending
-
Lokal6 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
-
Lokal6 days ago
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
-
Lokal6 days ago
Gobiernu no tin fondo pa publiká pèrmit pa konstrukshon den korant
-
Lokal6 days ago
“IPKO Poppetje gezien, kastje dicht”
-
Lokal7 days ago
BETESDA I PRO BISTA ta bai konsierto “SIGUI PA DILANTI” ku yudansa di Curacao Suits Hotel i El Señorial
-
Lokal7 days ago
Siman di Deaxo Croes, Punta pa Punta (Crossing for Prevention)
-
Sosial7 days ago
ICONS ta lansa studio albùm “Iconicprint”


text:
Diaranson ultimo mi a presencia e prome encuentro oficial cu publico di e Fundacion Formacion Politico Nelson Oduber. E fundacion a organisa su prome charla cual tabata uno interesante, educativo y inspirativo riba e topico ‘Historia di Augustus Scur’. Oradornan Sr. Harry Croes y nos lider Honorario di partido MEP, sr. Nelson Oduber a comparti cu nos nan experiencia di loke a hiba na e augustus scur. E lucha di e homber y muhenan balente, e manifestacionnan cu a hiba na logronan grandi pa nos pais. Pa awe nos tin nos libertad, Status Aparte y autonomia.
E accionnan di augustus 1977 y e referendum di 25 maart 1977 tabata e base pa sigui traha pa prepara nos futuro pafo di gobierno Antiano, miho bisa pafo di Antias su constelacion. Nos ta gradici Betico y MEP, su integrantenan y tur cu a uni forsa cu nos por a yega Conferencia di Mesa Rondo na 1981 y 1983 cu a conduci cu Aruba a sali for di e constelacion Antiano dia 1 jan. 1986, cu nos a elimina e 2 formanan di gobernacion, e 2 bestuurscollegenan cu awe nos por determina nos propio futuro, destino cu tur e instrumentonan legal, economico ta den nos propio man, tin propio parlamento, propio Himno, Bandera, ortografia, propio Banco Central y moneda Arubano.
Mi ta gradici directiva completo di e fundacion pa organisa un encuentro asina inspirativo pa inculca y conserva nos historia.


text:
WILLEMSTAD.- Minister enkargá ku Tráfiko, Transporte i Planifikashon Urbano, Sra. Zita Jesus-Leito a indiká ku for di 2016 ku eks Minister plenipotensiario sra. Marvelyne Wiels a sali for di Kas di Kòrsou, niun di e tres ministernan siguiente no por a habitá e kas.
Esaki ta indikashon klaramente ku sra. Wiels lo a laga e kas den un estado hopi deplorabel ku no por habitá. Pa drecha e kas, mester di 30 mil euro.
Sra. Jesus-Leito den su introdukshon ayera riba benta di edifisionan di Kas di Kòrsou, a bisa ku aktualmente gobièrnu ta konfrontando un kaso sivil den korte di promé instansia na Ulanda pa ku benta di e tres edifisionan di Kas di Kòrsou na Ulanda, Den Haag. Sra. Wiels ku aprobashon di konseho di minister bou di gabinete Whiteman a sera akuerdo pa bende e edifisionan di Kas di Kòrsou.
Un historia chikí di e kasnan ta mustra ku dia 7 sèptèmber 1955 gobièrnu di Antia Ulandes a kumpra e edifisio na Badhuisweg 175. Kuater aña despues, 15 ougùstùs 1959 a pasa e akto notarial pa atkisishon di Badhuisweg 173 i 173A. E dos edifisionan for di momentu di nan kompra a fungi komo kantor di gabinete di minister plenipotensiario di Antia i for di 10-10-10 ofisina di minister plenipotensiario di Kòrsou.
Dia 22 di mart 1966 gobièrnu di Antia a kumpra e manshon na Wagenaarweg 3 ku a sirbi komo residensia ofisial di minister plenipotensiarionan di Antia i despues e minister plenipotensiario di Kòrsou.
Na 2014 sra. Wiels a husga ku Badhuisweg 173 i 173 A i 175 no por sirbi mas komo alohamentu pa kas di Kòrsou pasobra nan estado tabata laga di deseá. Pa e motibu ei el a disidí pa bandoná e edifisionan na Badhuisstraat i a hür edifisio na Wagenaarstrat. E gabinete Asjes a duna pèrmit pa sra. Wiels muda na aprel 2014. Esaki a nifiká ku for di 1 mei 2014, 3 kantornan histériko di anteriormente Kas di Antia i awor Kas di Kòrsou a keda inhabitá.
Sra. Wiels a keda biba den e kas na Wagenaar te na 2016 komo minister plenipotensiario. Despues ku sra. Wiels a bai for di Wagenaarweg 3 a keda inhabitá, no opstante ku entre tantu tres persona a fungi tal posishon di minister plenipotensiario for di novèmber 2016 te ku awor. sra. Wiels a bai laga e residensia di tal forma ku e ministernan nobo no por a biba aden.
Resientemente minister plenipotensiario Sr. Begina a buska oferta di 3 kontratista pa haña idea kon por drecha Wagenaarweg 3 ku por biba aden atrobe. Segun kalkulo ku a ser hasi, mester invertí 30 mil euro pa drecha e kas aki.
Bron: Extra
Kas di Kòrsou bende 1.2 mion euro ménos ku su balor
WILLEMSTAD.- Minister Zita Jesus-Leito a duna un relato amplio kon benta di e tres edifisionan di Kas di Kòrsou a tuma lugá na Ulanda dor di eks minister plenipotensiario sra. Marvelyne Wiels. El a bende e kasnan pa un balor mas abou di loke nan tabata bal.
Sra. Jesus-Leito a splika ku for di último lunanan di 2014 bou di gabinete Asjes, Sra. Wiels a kuminsá e proseso pa bende e edifisionan bieu na Badhuisweg i kumpra otro edifisio ku mester a sirbi komo kantor di kas di Kòrsou. Den un karta fechá 7 oktober 2014 ku sra. Wiels a manda pa eks promé minister Asjes, e ta pidi pa haña dispensashon di reglanan di destaho públiko pa e por traha ku un makelaar pa tantu benta dje edifisionan bieu i kompra di edifisionan nobo.
Konseho di minister a konsedé petishon di Sra. Wiels. Sra. Wiels a drenta den areglo ku un kompania di makelaar pa nan asesor’é pa bende edifisionan na Badhuisweg i Wagenaarweg i pa kumpra edifisio na Prinsengracht 63 pa 65 kaminda Kas di Kòrsou ta aktualmente. No opstante ku na 2014 ministerio di finansa a konsehá gobièrnu promé ku kumpra un edifisio nobo, mester bende esnan bieu i ku previo na e benta Parlamento mester duna su aprobashon. Pero dia 28 di sèptèmber 2015 ku outorisashon di gabinete Whiteman, sra Wiels a firma akuerdo ku dos kompania priva pa bende e kasnan di Kòrsou.
Previo na esaki na yüli 2015 sra. Wiels a kumpra edifisio na Prinsegracht i Kas di Kòrsou a muda pa edifisio nobo.
E akuerdo di benta di tereno i edifisionan a kontené un klóusula ku si Parlamento no aprobá pa e benta promé ku 15 desèmber 2015, gobièrnu di Kòrsou tin e derecho di revoká e areglo. Na mes momentu a palabra ku si pa desèmber 2015 si no tende nada di parlamento, partidonan por drenta negoshashon ku otro i tambe wak asina si por alargá ku tres luna e término pa hasi e traspaso di e bienesnan.
Na yüli 2016 konseho di minister a disidí pa wanta e desishon pa manda e aprobashon di benta pa Parlamento.
E periodo ku ta papia di dje for di yüli 2016 tabatin un elekshon pendiente, formashon di algun luna, seguidamente 23 desèmber un gobièrnu nobo a sinta, i apénas despues di 6 siman e gobièrnu di Koeiman a kai dia 12 febrüari 2017. A sigui gobièrnu interino ku a bira demishonario despues di elekshon. Tabata un periodo di hopi intrankilidat i no tabata oportuno pa konsulta ku Parlamento riba benta di e edifisionan na Ulanda.
E akuerdo di benta di 28 sèptèmber 2015 a brinda espasio pa alargá e espasio di traspaso di bienesnan den konsenso mutuo. Esaki a sosodé 5 biaha te ku 15 mart 2017.
Dia 15 yüni 2017 e término nobo lo a vense i previo na e vensementu, gabinete Rhuggenaath a aserká e kumpradónan pidiendo nan kolaborashon pa un alargashon. Nan a ninga di duna esaki, i a anunsiá ku lo bai korte ku gobièrnu.
Pa evitá ku e edifisionan i terenonan lo a bira propiedat di kumpradónan, gobièrnu den un karta ku a manda pa e kumpradónan fechá 14 yüni 2017, a anunsiá su desishon pa disolvé e akuerdo di benta e tempu aya.
Dia 28 ougùstùs último abogado di Kas di Kòrsou a haña dagvaarding pa un kaso sivil kontra gobièrnu di Kòrsou den korte di promé instansia na Den Haag, ku ta eksigiendo inkumplimentu di parti di gobièrnu, ta pidi un multa di 8625 euro pa dia ku lo kana te dia di entrega di tereno i edifisionan i tambe ta pidi entrega di propiedatnan. E multa a kuminsá kana dia 23 ougùstùs último.
Di 1 sèptèmber direktor di kas di Kòrsou a sinta na nòmber di minister plenipotensiario i gobièrnu a sinta huntu ku abogado di gobièrnu na Ulanda i kumpradónan di Ulanda ku nan abogadonan i a palabrá ku pendiente desishon di Parlamento lo pone un moratorio riba e multa, esta lo par’e un ratu. E moratorio a vense ayera 26 sèptèmber.
Dia 23 ougùstùs último a base di konseho di minister plenipotensiario sr. Begina, konseho di minister a disidí pa someté na huisio di Parlamento benta di e kasnan i tambe a enkargá SOAB pa hasi investigashon riba transakshon di benta. Tambe konseho di minister a pidi pa laga balorá e balor aktual i balor dje edifisionan na 2015.
Resultado di taksashon segun nivel di merkado e tres edifisionan bieu bal 4 mion 5 mil euro i na 2015 nan tabata bal 4 mion euro, i e kontrato di benta a bai pa 2.8 mion euro. Pues un diferensia di 1.2 mion ménos ku e balor.
Parlamento por disidí sea ta bende propiedatnan na Ulanda òf no ta bende nan. Mester tuma un desishon si e benta ta bai dor pa e suma palabrá na 2015 di 2 mion 875 mil euro òf ta drenta den negosashon pa ahuste di preis, si mira taksashon ku na 2015 e propiedatnan tabata bal mas ku e dil ku a sera, sra. Jesus-Leito a terminá su presentashon.
Bron: Extra
Parlamento a para benta edifisionan di Kas di Kòrsou na Den Haag
WILLEMSTAD.- Parlamento den su totalidat ayera a bai di akuerdo ku moshonnan ku a subi mesa pa entre otro para benta di e edifisionan di kas di Kòrsou na Badhuisweg i Wagenaarweg. Den mesun rosea a pidi tambe pa Kontrolaria General investigá henter e proseso di benta i kompra di e propiedatnan di pueblo di Kòrsou na Den Haag, i pa tene esnan responsabel pa tur reperkushon finansiero di e dil aki.
Tabatin un di tres moshon kaminda ta urgi gobièrnu pa denter di un tempu rasonabel, den lus di e resultado di investigashon di Kontrolaria General, buska konseho hurídiko a pone tur persona responsabel, pa kualke akto froudulento i/òf di malversashon. E moshon aki parlamentarionan Marilyn Moses i Jaime Cordoba no a aprobá, pasobra den e moshon tin nòmber di eks promé ministernan Sr. Ivar Asjes, Sr. Bernard Whiteman tambe minister plenipotensiario Marvelyne Wiels ku tabata metí den e benta i kompra di edifisionan en kuestion.
Na mes momentu tambe parlamento kompleto a bai di akuerdo ku un karta ku nan ta manda pa gobièrnu indikando ku ta para benta dje edifisionan. Pasobra e akta di kompra lo tabata en kontra di vários desishon pa ku “Landsverordening Domaniale Gronden”. Tambe parlamento mester tuma un desishon promé si ta bende e edifisionan i esei no a tuma lugá.
Vários di e parlamentarionan a mustra nan desaprobashon total pe forma kon e benta dje kas a bai. Tur tabata di akuerdo pa laga Kontrolaria General investigá henter e asuntu di benta dje tres kasnan i tambe kompra di un kas na Prinsegracht, Den Haag.
Bron: Extra
Ta na Parlamento si ta persiguí Marvelyne Wiels den benta di Kas di Kòrsou
WILLEMSTAD.- Minister di Tráfiko, Transporte i Planifikashon Urbano, Sra. Zita Jesus-Leito a laga bon kla ku rapòrt di SOAB no ta unu pa aktua penalmente kontra di eks minister plenipotensiario sra. Marvelyne Wiels (Pueblo Soberano), pero mester wak si ta persiguí hende. Sinembargo e ta laga na Parlamento ku tin e outoridat pa kontrolá gobièrnu pa tuma e desishon si ta bai ministerio públiko ku e rapòrt riba e forma di benta di edifisionan di Kas di Kòrsou na Ulanda.
Minister Jesus-Leito a pidi reunion riba benta di e tres edifisionan di Kas di Kòrsou situá na Den Haag, dos kantor na Badhuisweg 173 i 175 i e residensia di e Minister Plenipotensiario na Wagenaarweg 3.
Na 2014 e Minister Plenipotensiario di e tempu ei, Marvelyne Wiels, a husga ku e edifisionan na Badhuisweg no por a fungi mas komo kantor ya ku nan estado di mantenshon tabata laga hopi di deseá i e opshon pa drecha nan no tabata unu faktibel. Na sèptèmber 2015 Sra. Wiels ku aprobashon di Gabinete Whiteman a sera un akuerdo pa bende tantu e dos kantornan, komo e residensia di e minister plenipotensiario. Despues di esaki sra. Wiels a kumpra edifisio na Prinsegracht 63-65, Den Haag.
Sra. Jesus-Leito a bisa ku promé ku a kumpra mester a bende e edifisionan na Badhuisweg. Esaki no a tuma lugá, pero a kumpra edifisio na Prinsengracht. E makelaar mes a bende i kumpra e edifisionan di Kas di Kòrsou.
Na momentu ku ke persiguí mester sa kiko a pasa, i Konseho di Minister a bisa ku mester wak kiko a pasa eksaktamente.
E rapòrt di SOAB ta trata prosedura i no ta un rapòrt penal. Diferente punto ku mester a kumpli kuné no a tuma lugá manera mester ta. Ora ke bende un edifisio pa mas ku 50 mil florin, promé ku bende mester bai Parlamento i esaki sra. Wiels a faya kuné. Tambe e no a tuma tres oferta pa por a yega na un makelaar. Otro punto ta ku e montantenan di benta i esun di kompra tin diferensia. Esaki ta kosnan ku ta mira den dokumentashon. No por kue un dokumentashon asina hiba Ministerio Públiko sin tin echonan palpabel. Sinembargo Parlamento por husga na su mes kiko tei hasi, di akuerdo ku Minister Jesus-Leito.
Minister Jesus-Leito a bisa ku ta tilda nan partido di ta den gobièrnu na momentu di benta dje edifisionan. Pero e ta indiká ku na momentu a bende edifisionan na sèptèmber 2015 tabatin gabinete Whiteman na sèptèmber 2015. PAR no tabata den gobièrnu.
E motibu ku Sra. Wiels a duna pa bende e edifisionan tabata debí ku nan ta den mal estado i ta kosta mas tantu sèn pa drecha nan. E proseso di benta dje kasnan no a kana bon konforme di lei.
“Na momentu ku gobièrnu tuma desishon ku no ta konforme di lei, difísilmente e gobièrnu ku sinta por bai kana no konforme lei manera a sosodé den pasado. Den maldat si nos no por sigui bai den kaso di kontinuidat di gobièrnu”, segun Sra. Jesus-Leito.
SOAB a aserká sra. Wiels pa duna mas koperashon na momentu a traha e rapòrt, pero sra. Wiels a bisa e ke pone kondishon pa kual e no a koperá.
Fondo pa kompra di edifisio na Prinsengracht no tabata presupuestá. E último invershon den edifisionan di Kas di Kòrsou tabata na 2013, kaminda a invertí 100 mil euro den e kas di minister plenipotensiario pa drecha.
Na 1999 tabatin mantenshon grandi di tur tres edifisio di Kas di Kòrsou.
Bron: Extra
Marvelyne Wiels a kana su kaminda pa ku benta edifisionan di Kas di Kòrsou
WILLEMSTAD.- Eks minister plenipotensiario sra. Marvelyne Wiels (Pueblo Soberano) a kana su kaminda pa ku benta di e edifisionan di Kas di Kòrsou, ta loke ku parlamentario sr. Jaime Cordoba a duna di konosé ayera den Parlamento.
Ayera Parlamento a debatí pa mira si ta bende e edifisionan aki, despues ku sra. Wiels a drenta akuerdo di benta na 2015 dje edifisionan pa un suma mas abou di nan balor. Ademas el a yega na akuerdo di benta sin aprobashon di Parlamento loke ku mester sosodé segun lei.
Sr. Cordoba a indiká ku e minister plenipotensiario ta kai bou di e minister enkargá ku asuntunan general esta Promé Minister. Kua desishon ku sra. Wiels a tuma ta kai serka Promé Minister. Promé ku sra. Wiels a tuma un desishon, el a atendé ku Promé Minister di e tempu ei, minister di VVRP i esun di finansa. Tur a bisé p’e dal bai ku benta dje edifisionan. Den e kuadro aki sr. Cordoba a bisa ku e tin tur korespondensia ku e eks minister plenipotensiario konstantemente tabata atendé ku gobièrnu di Kòrsou pa e firma e benta. Sra. Wiels a haña un “raad beslissing” i despues un “besluit” pa sigui ku e benta.
Un dado momentu Sra. Wiels mes a fada pasobra no ke a tuma un desishon di e kompra pa kaba, segun sr. Cordoba.
E Promé Minister di e tempu ei mester a tuma e desishon ei.
Tabatin rapòrt di SOAB ku ta indiká ku nan no a haña nada ku Sra. Wiels lo a hasi algu kontra den e benta i kompra dje edifisionan.
“E kasnan a hasi 72 aña. Tur gobièrnu di turno a bai den e kasnan i nunka a keda mantené. E kasnan tabata den mal estado. Si e gobièrnu di e tempu ei a tuma desishon pa bende edifisionan, ta nan mester sa, pero Sra. Wiels a kana su kaminda”, ta loke ku sr. Cordoba a keda ripití den sala di Parlamento ayera.
Tambe e Parlamentario a bisa ku minister ulandes enkargá ku Reino sr. Plasterk a hinka su kurpa den e asuntu aki i e tambe ta den e bòmbòshi aki. Ademas e ta mira ku tin yen di gritamentu di froude, pero sin echonan pisa.
Bron: Extra


text:
E teamnan di division di honor e aña aki lo competi contra otro den e play-off pa mira cua ta e 2 teamnan cu lo hunga e final pa titula campeon 2016-2017. Recientemente Arubaanse Voetbalbond (AVB) a tira lot pa determina cua ekipo lo hunga contra otro. E teamnan RCA, Britannia, Nacional y Dakota lo enfrenta otro den e play-off. “Nos ta dilanti porta di play-off di cual ta mustra di ta bay ta uno sumamente interesante”, Presidente di AVB, Ing. Richard Dijkhoff a anuncia durante un conferencia di prensa. A yega na 4 ekipo fuerte cu lo bataya pa e trofeo di campeon y AVB ta sigur cu e weganan lo ta di nivel halto.
E prome rond di play-off lo inicia diabierna awor dia 12 di Mei pa 8:30pm den Stadion Guillermo P. Trinidad na Dakota, unda cu e ekipo di SV Dakota lo enfrenta SV Britannia. Diabierna anochi lo tuma luga e apertura y lo bay tin diferente actividad rond di e apertura, di acuerdo cu Richard Dijkhoff. SV RCA lo enfrenta Nacional diasabra pa 8:00pm unda cu ta premira un otro wega di nivel superior. Dia 17 di Mei e prome rond lo continua, mientras cu e di dos rond lo inicia dia 28 di Mei. E final lo inicia dia 17 di Juni unda cu lo aplica “Best out of 3”.
SV Dakota ta contento di a yega e play-off un biaha mas y ta cla pa bataya fuerte pa asina por yega final y bay cu e trofeo cas. Tambe nan ta sigur cu comunidad di Aruba lo mira un bon futbol, asina dirigente di Dakota a remarca. Dirigente di SV Britannia ta cla pa hunga e play-off y tambe cu lo tin un bon ambiente na stadion di Dakota. El a invita tur hende pa yega stadion y presencia weganan di futbol.
Dirigente di Deportivo Nacional a remarca cu un biaha mas nan ta den e play-off y e biaha aki nan ta bay bin cu e intencion hopi serio pa bay cu e victoria y yega final. Deportivo Nacional tin hopi aña sin bay cu e titulo y e aña aki tin e intencion di bay cu esaki.
SV RCA ta un team jong y nan a demostra di por yega play-off door di bataya, asina dirigente di SV RCA a remarca. Nan ta cla un biaha mas pa bay cu e victoria. SV RCA a titula campeon 2015-2016 y tin tur intencion pa retene nan titulo di campeon di futbol division di honor di nos pais. AVB ta invita amantenan di futbol pa bin mira e weganan y pa apoya nan team faborito.


text:
PETISHON PA DRECHA SKOLNAN A KEDA HASÍ
MINISTERIO KONSERNÍ ENSEÑANSA, SIENSIA, KULTURA & DEPORTE
PETISHON PA DRECHA SKOLNAN A KEDA HASÍ
PUBLIKÁ RIBA 17 OUGÙSTÙS 2022
Petishon pa drecha e promé 3 skolnan a keda hasí den kuadro di Proyekto Mantenshon di Skolnan
WILLEMSTAD – Den kuadro di e proyekto di mantenshon di edifisionan di skolnan, Minister di Enseñansa, Siensia, Kultura i Deporte (ESKD) sr. Sithree van Heydoorn ta informá ku e petishon pa e promé parti pa e finansiamentu pa drecha i hasi mantenshon di e skolnan a keda hasí.
Den konsulta ku e direktivanan di e skolnan i profeshonalnan tékniko a prepará tur e dokumentonan nesesario, ku a keda entregá huntu ku e petishon na Sekretario di Estado sra. A.C. van Huffelen na Ministerio di ‘Binnenlandse Zaken en Koninkrijkrelaties’ (BZK). E petishon ta relashoná ku e promé 3 skolnan di e lista di 12 nan ku lo keda drechá. E skolnan ta Kolegio Erasmo, skol di fundeshi Nelly Winkel i skol di fundeshi Cola Debrot.
Ministerio di ESKD a risibí kontesta kaba di ámtenar di BZK, ku nan a risibí e petishon huntu ku e dokumentonan korespondiente i ku nan lo traha mesora riba esaki. Na momentu ku e petishon keda aprobá i Gobièrnu haña e promé parti di 30 mion Euro, ku ta un suma ekivalente na Naf. 6,7088.86, ta start ku e trayekto di ehekushon a korto plaso. Esaki ta bin di e fondonan di 30 mion euro ku Hulanda a reservá i a sali for di e akuerdo entre Kòrsou i Hulanda den kuadro di ‘Landenpakket’.
Minister enkargá ku Enseñansa sr. Sithree van Heydoorn ta mustra riba echo ku ta kanando konforme e palabrashonnan hasí pa asina por drecha e edifisionan di e skolnan. Ministerio di ESKD bou di enkargo di Minister ta sigui traha huntu ku tur e organisashonnan envolví, pa drecha nos enseñansa pa asina nos muchanan, por tin un mihó trayekto eskolar pa nan por desaroyá i alkansá nan máksimo potensial komo un siudadano ehemplar.
—
Sr. Sithree van Heydoorn
Minister di Enseñansa, Siensia, Kultura i Deporte


text:
News
Pictures of the Closing Ceremony of the first cohort of JUMP18
Prome edicion di JUMP18 un exito completo
Diabierna anochi a tuma luga e ceremonia di clausura di e prome edicion di e proyecto JUMP18. Un proyecto cu tin como meta e bienestar saludabel di e muchanan na Aruba, reduciendo e carga di enfermedadnan asocia cu obesidad infantil. Durante e ceremonia di clausura Dr. Jamiu Busari, Project Leader y pediatra na Dr. Horacio […]
Minister Dangui Oduber: “JUMP18 – Aruba Childhood Obesity Prevention Program” a duna tremendo resultado
ORANJESTAD – Diabierna den oranan di atardi Minister di Turismo y Salud Publico Sr. Dangui Oduber tabata presente na e ceremonia clausural di e prome programa di “JUMP18 – Aruba Childhood Obesity Prevention Program” na Gloria. E ta un programa multidisciplinario den maneho di obesidad den muchanan, afilia na Horacio Oduber Hospital. JUMP18 a cuminsa […]
Minister Dangui Oduber: “JUMP18 – Aruba Childhood Obesity Prevention Program” a duna tremendo resultado
Diabierna den oranan di atardi Minister di Turismo y Salud Publico Sr. Dangui Oduber tabata presente na e ceremonia clausural di e prome programa di “JUMP18 – Aruba Childhood Obesity Prevention Program” na Gloria. E ta un programa multidisciplinario den maneho di obesidad den muchanan, afilia na Horacio Oduber Hospital. JUMP18 a cuminsa 14 di […]
JUMP18 – Aruba Childhood Obesity Prevention Program” with great results
ORANJESTAD – On April 22, 2022, the Minister of Tourism & Public Health the closing ceremony of the first Aruba Childhood Obesity Prevention Program called “JUMP18” at the Gloria took place. JUMP18 is a multidisciplinary childhood obesity prevention program affiliated with the Horacio Oduber Hospital. JUMP18 started on September 14, 2021, to make a difference, […]
Gezonde levensstijl bij kinderen van ‘Jump18’
ORANJESTAD — Jamiu Busari, kinderarts, staat aan de wieg van het programma Jump18 om overgewicht bij kinderen aan te pakken. “Er is veel gedaan om obesitas bij kinderen tegen te gaan, maar de effecten en resultaten daarvan zijn te weinig zichtbaar”, verklaart hij aan de Amigoe. door Marcel Koenders Jamiu Busari, een Engelsman met een […]
Vision di Jump18 pa elimina incidencia di obesidad infantil na Aruba
Jump18 ta un programa di prevencion di obesidad pa mucha y hoben lansa den luna di october. E programa ta consisti di un ekipo di hobennan profesional di salud na Aruba y un pediatra cu a desaroya un iniciativa pa capacita e muchanan y nan mayornan pa mehora nan salud y bienestar. E filosofia di […]


text:
Kiko pa hasi den kaso di un fayesimentu?
Na momentu ku un hende fayesé, esnan ku ta ked’atras ta haña un kantidat di kos pa enfrentá. Banda di e ferdrit, nan tin ku regla diferente asuntu tantu pa e entiero komo pa e kosnan práktiko.
Ta p’esei nos di El Tributo a traha un lista pa bo di e kosnan ku mester regla i/òf tene kuenta kuné.
Morto a kai …
Ora morto kai, semper mester yama un dòkter pa e konstatá morto. Asina esaki sosodé por yama El Tributo. Famia tin ku haña serka e dòkter 3 karta ku tin ku bai huntu ku e defuntu ora El Tributo bin buska e defuntu. Por fabor kita tur prenda i otro propiedat di balor for di e defuntu.
Buska e defuntu
Kliente ta yama El Tributo pa bin buska e defuntu na e lokalidat ku el a fayesé. For di kaminda ku nos busk’é nos ta hib’é El Tributo Otrobanda. E defuntu lo permanesé den frizer te dia tin ku prepar’é pa entiero.
Sita ku koordinadó di entiero
Un koordinadó di entiero di El Tributo ta yama famia di e defuntu pa traha un sita. Esaki por sosodé na kas òf na ofisina di El Tributo na Nieuwe Haven (Emancipatie Boulevard). Mira e “Checklist” pa e kosnan ku mester bini kuné.
Koordinashon di e entiero
Mester tin 1 enkargado. Esaki ta e persona ku ta punto di kontakto entre El Tributo i e famia. Famia tin ku bini ku, sea buki di kasamentu di e defuntu òf su sédula. Esaki ta pa nos por atendé e trámitenan na Kranshi, manera entre otro: pèrmit pa dera i akta di fayesimentu. Kranshi ta skirbi den e buki di kasamentu ku e persona a fayesé. E enkargado tambe tin ku trese su sédula.
Puntonan pa palabrá
Puntonan ku mester palabrá, pa semper keda tene kuenta ku deseo di e defuntu:
- Fecha di entiero
- Dianan di uso di frizer (e dianan ku e defuntu ta permanesé den frizer te dia di entiero)
- Anunsio den korant (ku òf sin potrèt), na radio i/òf televishon i Facebook
- Kaha: Tin eskoho di diferente tipo di modèl, koló i material
- Waha: Cadillac
- Flor pa riba e kaha, corsage, krans, flor di despedida, kusinchi/feneta, sinta pa dragers (kargadónan), i sinta pa krans
- Buki di kondolensia, mangel i sigá
- Misa, sala di El Tributo, Capilla na Bottelier òf otro kaminda
- Muzik i/òf kor
- ‘Catering’: kòfi, te, djus (esaki ta pa e famia i/òf bishitante na entiero)
- ‘Hostess’
- Ki dia famia ta trese paña ku ta dera e defuntu aden.
Kremashon
- Kaha di hür pa kremashon
- Oula na Krematorio si ta deseá
- Urna: tin urna di palu, nikel, serámika i bio-degradabel. Tambe tin e “Scattering tube”. Esaki ta un tubu ku ta usa pa stroi e shinishi, riba laman.
Forma di pago
Pago ta tuma lugá promé ku entiero. Por paga na efektivo, via banko i tin posibilidat pa swaip. Si e defuntu ta den un seguro manera: ENK, Extura, Onderlinge Hulp, AVM, ASKA, SVB, ACU, Seter, APNA òf otro, mester trese un komprobante di esaki.
Pa ke loke ta trata seguro di bida, famia tin ku tuma un deklarashon serka dòkter i hiba esaki pa e kompania di seguro konserni pa asina por haña un karta di garantia i trese esaki pa El Tributo.
Dia di Entiero
Famia tin ku buska defuntu na El Tributo Otrobanda, 1 ora promé, ku e ora di risibí bishita di kondolensia. Mester bini ku 6 ‘drager’ pa hisa i pone e kaha den waha. Akinan, e ‘hostess’, ku ta bai asistí e famia riba e dia akí, ta introdusí su mes. E ‘hostess’ ta sòru pa e famia haña “corsage” i ta tuma flor, krans i telegram ku yega na e sitio. Ademas, e hostess ta parti ko’i bebe pa e famia i tira bista pa tur kos kana bon. Na final e ta entregá famia e karchinan i e buki di kondolensia.
Konklushon
Despues di dia di entiero, famia ta pasa serka e koordinadó di entiero pa tuma e akta di fayesimentu, i kaba di regla gradisimentu den korant i plachi pa graf.
Feedback pa nos ta importante pesei nos ke sa tambe kon e famia a eksperensiá organisashon di e entiero.


text:
KRALENDIJK – Nazario i Reina Alberto a selebrá 23 aña di bida matrimonial i a pidi bendishon spesial durante Santu Sakrifisio di misa pa nan. Ámbos ta yuda ku tareanan na parokia La Bírgen di Coromoto i ta fiel siguidó di misa. Nazario ta un persona hopi konosí den komunidat pa e praktiká di kanamentu. Despues di Santu Sakrifisio di misa, unda tabatin mas ku 30 pader presente, nan a saka potrèt ku pader Andres Macowiec. Pader Andres a kasa nan 23 aña pasá, tempu e tabata biba na Boneiru. Awor pader Andres ta establesé na Aruba.
Riba potrèt Pader Andres mei mei di Nazario i Reina.


text:
Aki bou nos ta splika kiko e 4 pasonan ta. Asina bo sa di ki manera adultonan mester tuma un desishon ku ta trata di bo bida.
1
Paso 1: Kiko ta importante pa mi den e desishon?
E adulto ta investigá den paso 1 kiko ta e mihó pa bo desaroyo i mester enbolbí bo den esaki.
Tin adulto ku ta tuma un desishon importante tokante bo? Den paso 1 nan ta mira kiko ta importante pa bo. Abo mester por pensa huntu tokante di esaki. Esaki ke men ku ta papia ku bo tambe i ku ta skucha bo tambe. Naturalmente nan mester sa ken bo ta. I espesialmente kiko bo ta haña importante pa awor i den futuro. Kiko bo tin mester di dje aktualmente den bo bida? Bo interes ta para dilanti.
2
Paso 2: Kiko ta importante pa otro hende serka e desishon?
Den paso 2 e adulto ta konsiderá e otro interesnan
Despues nan ta mira kiko mas ta importante pa tuma un bon desishon. I kiko otronan ta haña di esaki. Esaki ta sosodé den paso 2. Por ehèmpel si tin sèn, kiko ta e deseonan di bo mayornan (di kriansa) i ki lèinan i reglanan ta importante den bo situashon. Ta pone tur esaki kla den un bista general.
3
Paso 3: Ta tuma un desishon
Despues ku a kolektá tur informashon importante e adulto ta tuma e desishon.
Ta kla kiko ta e mihó pa bo i kiko ta importante pa otronan? E ora ei den paso 3 ta tuma e desishon. Ta kompará loke ta e mihó pa bo ku loke ta importante pa otronan. Kiko ta konta mas tantu i pakiko?
4
Paso 4: Haña splikashon tokante e desishon
Mester splika bo e desishon.
No ku palabra difísil sino ku palabra ku bo por komprondé. Si e desishon no ta esun di mihó pa bo, mester splika e eskoho èkstra bon. Di bèrdat no tin un otro manera? Di bèrdè bo no ta di akuerdo ku e desishon? E ora ei bo mester sa si bo por hasi algu kontra i si t’asina, kiko anto i ken por yuda bo ku esaki.
Bo tin duda òf bo mester di yudansa?
E Ombudsman pa mucha gustosamente ta pensa huntu ku bo. Yama +31 70 8506 995, mail ombudswerk@dekinderombudsman.nl òf bai dekinderombudsman.nl


text:
- curom
- »
- news & video
- »
- Ekonomia di Kòrsou ta baha ku 1,7 porshento na 2017
Ekonomia di Kòrsou ta baha ku 1,7 porshento na 2017
Den 2017 e resultado di produkto interno bruto (PIB) ta illustrá ku esaki a sigui baha en komparashon ku e aña anterior. E promé kálkulonan preliminar relashoná ku desaroyo ekonómiko di Kòrsou ta indiká un bahada den aktividatnan ekonómiko ku 1,7 porshento na 2017, ku ta un deterioro ekonómiko mas agudo kompará ku 2016 (-1%). E porsentahenan akí ta reflehá e desaroyo real, ku otro palabra, a koregí nan pa tene kuenta ku desaroyo di preis. Esaki ta Sali na kla for di datonan ku a ser publiká awe pa medio di Ofisina Sentral di Statistik (CBS).
Ta kalkulá kresementu ekonómiko a base di e oumento di volúmen ku tabatin den e proseso di produkshon i a base di e desaroyo koyuntural. E datonan aki ta preliminar, ya ku no ta tur dato di tur ramo di negoshi ta disponibel ainda. E indikadónan ekonómiko ta statistiknan kual ta indiká e posishon aktual di ekonomia den un pais, esaki ta dependé di e área ekonómiko (manera p.e. industria, forsa laboral, komersio etc.).
Aparte di un ekonomia stagná di e último añanan ku Kòrsou a konosé, tambe tabatin un kresementu den desempleo. Aña 2017 a karakterisá komo un aña kaminda tabatin kresementu di desempleo di 14,1 porshento, desempleo bou di hubentut ku 32,8 porshento, un aktividat económiko abou i un tendensia abou di kompra di konsumidornan influensiá pa e inflashon di 1.6 porshento.


text:
Sinkmento di barco Arcangel Miguel
ORANJESTAD (AAN): Varios reaccion a drenta di personanan cu no tabata sa mes cu e conocido barco Arcangel Miguel a sink Diasabra anochi riba lama grandi entre Aruba y Colombia. Loke mas tin hende spanta, ta cu di e 7 personanan abordo, solamente uno a logra scapa. Dialuna a bira conoci cu un persona mas a wordo haya sin bida.
Esey nifica cu keto bay tin 5 persona perdi y trabao di Search & Rescue ta sigui keto bay na e costa mas extremo di ‘Alta Guajira’ na Colombia, bay te cu area di Riohacha.
Marina Colombiano a hasta emiti un alerta pa piscadornan di area di Uribia, Manaure, y Riohacha, como tambe Dibulla pa nan ta alerta ora nan ta riba lama, si acaso nan lo por mira un señal di naufragonan di e barco Arcangel Miguel.
E unico cu a sobrevivi: Tabata Diasabra anochi cu biento fuerte cu lama bruto, a sorpende esnan riba e boto aki. E momento ey casi tur persona tabata drumi, y un di esnan cu tabata lanta ta Juan Carlos Sanchez. E ta un persona multifacetico riba e barco aki.
Juan Carlos Sanchez no tabata djis e koki cu ta prepara cuminda pa nan tur, e ta ademas un bootsman, y ta vigila tambe tur cos den sala di motor di Arcangel Miguel, cu ta un boto color blauw cu ta 18 meter largo y seis meter hancho.
E persona aki ta procedente di Punto Fijo, y como cu e tabata cerca di un salida di e boto, el a logra bula afo na momento cu un ola masha grandi mes a dal contra nan di banda, y esey a pone e barco kapseis. Despues e barco a sink hopi acelera mes, y Juan Carlos Sanchez a mira ningun di su otro coleganan sali afo. Nan lo a sink bay abao na forma sorprendi hunto cu e barco den e scuridad ey. Luznan a paga den e barco, hunto cu awa yenando tur skina, lo por a dificulta e tripulantenan pa logra haya un salida adecuado pa salba nan mes.
Marina Colombiano a indica cu e kapseis y hundimento a socede ora cu nan tabata na costa di Puerto Estrella na Alta Guajira, na parti zuidoost di Maasimay, y noordoost di Surrutpana, Colombia.
E barco tabata riba e ruta di Aruba pa Santa Marta pa transporta carga.
Esnan cu falta pa haya: Dialuna a wordo saca di lama e curpa sin bida di Lino Alberto Gómez Galicia di 50 aña, procedente di La Vela, municipio Colina kende tabata 1st Officer.
Pues ainda falta 5 persona di e barco pa wordo haya.
- Ledy Rafael Mata di 70 aña di edad, kende ta e capitan y e homber cu mas experiencia riba e barco. E ta procedente di Puerto Ayacucho na estado Sucre.
- José Miguel Viscaino Frontado ta procedente di Lagunillas na estado Zulia.
- José Alberto Sánchez Sánchez di 52 aña, procedente di Amuay, municipio Los Taques. (E ta omo di e sobreviviente).
- Andry José Narváez Sánchez di 43 aña, procedente di Amuay, municipio Los Taques.
- José Antonio Salazar Marval procedente di municipio Tubores di Isla de Margarita.
E barco mes Arcangel Miguel ta original di Las Piedras na peninsula di Paraguana. Sinembargo ora cu e frontera cu Venezuela a cera, e capitan a dicidi na bay establece nan mes y e barco na Colombia, pa por a sigui cubri e ruta di carga di Colombia pa Aruba, y no wordo afecta pa e cierre di frontera.
Aunke e distancia di Aruba pa Colombia ta mas largo compara cu Aruba pa Punto Fijo, e necesidad pa trabao a pone nan asumi e riesgo aki cu e barco.
E tripulantenan di Arcangel Miguel atravez di añanan a cera hopi amistad cu Arubianonan, y bo ta mira cu semper nan tabata bon hende cu dedicacion pa nan trabao riba lama. Es mas, e mesun barco Arcangel Miguel aki den pasado a yega di duna un man na rescate di naufrago tambe cu a haya nan den problema riba lama.
Autoridadnan Colombiano a bisa cu e area unda e barco a sink, tin un fondo masha hundo mes. Pues e chens ta cu e curpanan cu a keda pega den e barco lo no sali facilmente di eybao. Es mas, un operacion di rescate na un profundidad asina ta hopi costoso. Pero nan ta keda patruya tur e area ey pa awor.
https://diario.aw/categories/noticia/general/marina-colombiano-y-guardacosta-ta-sigui-busca-e-otro-5-persona-desapareci#sigProIdc403bfbd8e


text:
Selikor ta yegando tiki tiki na e skema di rekohé shushi normal
Ku hopi esfuerso i dedikashon personal di Selikor ta trahando oranan èkstra i poulatinamente ta yegando na e skema normal di rekohé shushi di kas. Den fin di siman ku a kaba di pasa tambe Selikor a traha ku dos skema pa remediá e retraso den e skema. Nos ta habri siman nobo ku retraso di 5 ruta di djabièrnè i tambe ku tur ruta di djarason. Riba djaluna lo eliminá e retraso di e 5 rutanan di djabièrnè i riba djaluna te ku djarason lo trata na rekohé tur retraso sobrá, inkluso di e siman akí.
Pa algun siman kaba Selikor ta eksperensiando sierto retraso den rekohementu di shushi di kas. E retrasonan akí a trese kuné ku no tur dia a rekohé e shushi riba e dia kustumbrá. Selikor ta hopi konsiente di e inkumbiniensanan ku e situashon akí ta trese kuné i ta hasiendo esfuerso inkansabel pa kumpli ku tur kas den tur bario. Sinembargo no tur ora esaki ta logra debí na e hecho ku ta poniendo un preshon enorme riba ékiponan disponibel pa hasi e trabou.
Skarsedat di ekipo i kansansio serka e personal ta aun mas dominante den e situashon finansiero ku, meskos ku otro empresanan, Selikor tambe ta pasando aden. E preshon inmenso riba trahadónan tambe ta bini ku su desafionan.
Apesar di tur e retonan akí personal operashonal ta hasiendo esfuerso sobrehumano pa pronto por duna komunidat bèk e servisio ku nan a bin ta kustumbrá kuné riba e dia kustumbrá. Nos ta bolbe pidi komunidat pa karga poko mas ku nos. Pa kualke pregunta òf informashon, nos sentro di kliente ta disponibel na 434-1300.


text:
International
E supuesto outor intelektual di e asesinato di Jovenel Möise a deklará na wes ku e ta inosente
PORT AU PRINCE – Christian Emmanuel Sanon Haitiano/merikano ku aktualmente ta detené na Haiti komo sospechoso outor prinsipal den e kaso di asesinato di Jovenel Möise a deklará wes ku e ta inosente.
E akusado di 63 aña di edat ku supuestamente a kontratá e mersenarionan Colombiano pa asesiná Jovenel Möise via su abogado ta para firme ku e no konosé ningun di e Colombianonan mersenarionan ku ta kulp’é di ta esun ku a kontratonan pa likidá presidente di Haiti.
Christian Emmanuel Sanon ta pretendé ku e ta un dòkter i pastor i ku no tabata na altura ku e sikarionan ku a asesiná Jovenel Möise tabatin tur nan armanan i munishon warda den un edifisio ku no ta forma parti di su propiedat.
Te kuné momentunan aki tin 21 persona detené den e kaso di asesinato di Jovenel Möise i ku outoridatnan tantu na Merka komo na Colombia ta investigando kuantu hende mas lo ta involukrá den e konspirashon aki.
International
Nicolás Maduro a anunsiá ku pronto Venezuela lo bai asamblea outonan Iraní
CARACAS – Nicolás Maduro presidente di Venezuela a anunsiá ku pronto lo bai kuminsá ku asambla outonan Iraní ku ta destiná pa keda bende na vários pais den Amérika Latina.
Nicolas Maduro a splika ku ya nan ta asamblando ekiponan pisa ku teknologia Iraní pa agrikultura.
Tin indikashon ku e outonan lo bai kosta entre $12.000 pa $16.000 i ku ta trata di vehíkulonan ku ta super efisiente na konsumo di kombustibel.
Lokual ku tin na informashon ta ku e vehíkulonan aki tin un motor ku ta usa solamente 1 liter riba kada 100 kilometer.
E fábrika ku ta bai asambla e vehíkulo nan aki yama Expoferia Científico Tecnológica Industrial Irán-Venezuela ku ta bai establesé na parke industrial na Valencia. Lokual ku ta interesante den e kaso aki ta ku un hende ku ta gana un suèldu mínimo na Venezuela ta gana $28 mensual.
E gran pregunta na Nicolas Maduro ta ku ken elo bai bende e outonan ku lo keda asambla na Venezuela ya ku salario mínimo den e pais mes ta apénas $18.
Kon un suidadano ku ta gana salario mínimo por kumpra un outo ku ta kosta entre $12.000 pa $16.000
International
Nicolás Maduro a anunsiá ku pronto Venezuela lo bai asamblea outonan Iraní
CARACAS – Nicolás Maduro presidente di Venezuela a anunsiá ku pronto lo bai kuminsá ku asambla outonan Iraní ku ta destiná pa keda bende na vários pais den Amérika Latina.
Nicolas Maduro a splika ku ya nan ta asamblando ekiponan pisa ku teknologia Iraní pa agrikultura.
Tin indikashon ku e outonan lo bai kosta entre $12.000 pa $16.000 i ku ta trata di vehíkulonan ku ta super efisiente na konsumo di kombustibel.
Lokual ku tin na informashon ta ku e vehíkulonan aki tin un motor ku ta usa solamente 1 liter riba kada 100 kilometer.
E fábrika ku ta bai asambla e vehíkulo nan aki yama Expoferia Científico Tecnológica Industrial Irán-Venezuela ku ta bai establesé na parke industrial na Valencia. Lokual ku ta interesante den e kaso aki ta ku un hende ku ta gana un suèldu mínimo na Venezuela ta gana $28 mensual.
E gran pregunta na Nicolas Maduro ta ku ken elo bai bende e outonan ku lo keda asambla na Venezuela ya ku salario mínimo den e pais mes ta apénas $18.
Kon un suidadano ku ta gana salario mínimo por kumpra un outo ku ta kosta entre $12.000 pa $16.000
International
New Orleans a surpasá Chicago i St.Louis komo e suidat ku mas asesinato registrá
NEW ORLEANS – Rafe Goyeneche direktor di Metropolitan Crime Commission a konfirmá ku New Orleans a surpasá Chicago, New York, Baltimore i St. Louis komo e suidat number unu ku mas kaso di asesinato registrá.
Tin indikashon ku pa lokual ta e aña aki New Orleans tabatin registrá 52 homisidio pa kada 100.000 habitante.
Komparando Chicago ku tin 18 homisidio pa kada 100.000 habitante, St.Louis i New York empatá ku 9 homisidio riba kada 100.000 habitante i Baltimore ku 8 homisidio riba kada 100.000 habitante . Rafe Goyeneche a splika ku den apénas algun aña New Orleans ku tabata un suidat ku tabatin kasonan di homisidio registrá a pasa pa bira e suidat di mas peligroso na Merka pa biba.
Gobernador di New Orleans a tuma e desishon pa kontratá Fausto Pichardo hefe di kuerpo polisial pa bin yuda reorganisá nan kuerpo polisial.
Den e kaso aki ta spera ku sikiera asina pronto lo por yega na un akuerdo kaminda ta bin baha e tasa di homisidio na New Orleans.
Daily Nobo
Violadó di yu di kriansa a bai apelá kastigu i a haña mas aña aserka
Mark Mingo ta demandá OM pa miones di florin!
Kuminsá orientá mucha di skol di trempan riba tentamentu na skol
Rapòrt tokante kombatimentu di tentamentu i diskriminashon den skolnan
Curator kier a kobra PDVSA US$41,6 mion pa un debe di US$1.777.740
tema di Siman di Kultura: “Ban Kunuku ban Planta”
Manuel no ta digno pa representá Kòrsou mas
Girigorie (PAR) ta rekonosé balor di kombersashonnan ku Ulandesnan
Viktima a bai kobra kompensashon di seguro sin konsulta ku su abogado
Quincy Girigorie a manda mensahe fuerte pa Ulanda na nòmber di Kòrsou
Trending
-
Lokal6 days ago
tema di Siman di Kultura: “Ban Kunuku ban Planta”
-
Lokal6 days ago
Manuel no ta digno pa representá Kòrsou mas
-
Lokal6 days ago
Girigorie (PAR) ta rekonosé balor di kombersashonnan ku Ulandesnan
-
Lokal6 days ago
Viktima a bai kobra kompensashon di seguro sin konsulta ku su abogado
-
Lokal6 days ago
Quincy Girigorie a manda mensahe fuerte pa Ulanda na nòmber di Kòrsou
-
Lokal3 days ago
Violadó di yu di kriansa a bai apelá kastigu i a haña mas aña aserka
-
Lokal3 days ago
Mark Mingo ta demandá OM pa miones di florin!
-
Lokal4 days ago
Curator kier a kobra PDVSA US$41,6 mion pa un debe di US$1.777.740


text: Diasabra marduga patruya di Santa Cruz a tuma nota di un Nissan March yen, cu 7 hoben aden. Ora esaki a pasa e patruya nan a trot bay, mesora polis a sigui nan tras. Serca di Solito a logra para e vehiculo aki pa controla esaki. E patruya a pidi pa asistencia di maa agente ya cu aki ta trata di 7 hoben den e auto. A ristra den e auto y a haya articulo pa usa droga, pero no a encontra ningun substancia si. E hobennan a coopera bon cu polis y a splica cu nan lo a bay Drive-Thru y awor nan ta bay Drop-Off cada amigo nan nan cas.


text:
Cuerpo Policial ta informa
Diaranson pa mas o menos 12:25 central di polis ta wordo notifica cu un atraco a tuma lugar riba Brazil Food Center.
Na yegada di patruya por a compronde di e doñoan di e supermercado cu ta trata di dos hende homber jong. Tur dos tabata tin arma di candela.
Un di e sospechoso tabata tin camisa shinishi bisti jeans preto muts preto color di cuero licht bruin.
E di dos sospechoso tabata tin cami sa shinishi tambe pero cu jeans blauw bisti y muts blauw scur. Tur dos ta papia bon papiamento.
Nan bay cu mas o menos afl 1000,-.
Nan a huy na pia direcion ariba.
Diferente unidad di polis a cuminsa cu un busceda pa pone man riba e dos sospechosonan.
Atraco Team a presenta, polis technico y tambe slachtofferhulp.


text:
Sosial
“Art Feeds the Soul” te ku 18 di sèptèmber den Galeria Alma Blou
Willemstad – Den kuadro selebrashon 25 aña Galeria Alma Blou a organisá un eksposison di arte di varios artista di Kòrsou. Djasabra i djadumingu mayoria di e artistanan tabata presente pero e feria di eksposishon titula “Art Feeds the Soul” mes ta keda habrí te ku dia 18 di sèptèmber próksimo.
E 25 artistanan ku ta partisipa den e feria aki ta: Ellen Spijkstra, Audrey Elings, Rien te Hennepe, Yubi Kirindongo, Richard Doest, Marja Tukker, Angel Luis de la Rosa, Sylvia Waterloo, Pitopoli, Marti Genger, Julie Kooijman,.
Tambe Hortance Brouwn, Jose Maria Capricorne, Kati Qui, Rita Cijntje, Gwen Anderson, Otmar Jennie, Omar Sling, Carlos Blaaker, Giovanni Abath 7.1, Avantia Damberg, Elodie Voorbraak, Johmar Loaiza, Suzan Rudolf, Marjon Wegman.
Bale la pena hasi Galeria Alma Blou un bishita i apresia obranan di arte di nos artistanan.
Sosial
Jeny Minguel Miss Curaçao Holland 2022 rumbo ‘Miss Petit World 2023’
Amsterdam – Den luna di Mart último Jeny Minguel a ser korona komo e promé Miss Curaçao Holland ku a kuminsá ku e trayektoria di damanan ku ta haña e oportunidat di por kompetí na Hulanda bou di number di Kòrsou. E sertámen aki netamente ta ser hasi pa yuda e hóbennan aki desaroyá I un parti masha importante pa nan no pèrdè nan identidat ku ta e problema di mas grandi ku e organisashon di Aubrey America a bin ta konstatá.
Den e trayektoria Jeny Minguel komo representante di Kòrsou na Hulanda a haña hopi oportunidat di ta den aktividatnan ku tin ke aber ku Kultura i Turismo. E la asta partisipá den komishon di Stichting Tula presidí pa Vany Hooi pa asina toka parti na e trayektoria di e selebrashon “Dia di Tula”
Jeny ta un damita di apénas di 19 aña di edat ku awor aki ta studiando pa Social Maat-schappelijk Werker kaminda e ke aportá na yuda hóbennan ku problemanan spesial di depreshon ku ta un di e problemanan ku e mes a eksperensia durante Covid.
Awor aki Jeny a haña e oportunidat komo embahadora di nos komunidat Antiano pa bai representá Kòrsou na Republiek Dominicano Novèmber próksimo den e Festival di Beyesa “Beauty World International 2023” organisá pa Ana Lydia Gonzalez Galban ku lo tuma lugá entre 7 pa 13 di Novèmber próksimo na Punta Cana!
Jeny su preparashonnan lo kuminsá I e lo ser guia pa Aubrey America I e Team di AAMTP ku diferente profeshonalnan ku ta biba na Hulanda ku ta Yu Di Kòrsou.
Sigui nos medionan sosial di Aubrey America pa asina biba di aserka e preparashon di nos Miss Curaçao Holland Jeny Minguel! Pa mas informashon por bishita nos página di FB, Instagram I website:www.aubreyamerica.com
Sosial
‘Bacchanal Tribe’ ku DESTRA ta keda p’un otro biaha!
WILLEMSTAD/ Ya for di den luna di ougùstùs grupo di karnaval A’legria a publiká nan konsepto pa e jump-in Bacchanal Tribe. Siman pasá den forma ofisial a presentá esaki na prensa sin por a pensa ku e siman aki tin ku posponé e fecha pa motibu di mal tempu ku ta pronostiká. Den e próksimo 8 dianan, ta pronostiká dos tanda di mal tempu pa Trinidad & Tobago ku ta e
Sosial
Resultado Marvelous Queens Showcase
Willemstad – Wikènt tras di lomba Marvelous Production a organisá su promé elekshon pa loke ta trata 2022. Un elekshon great kaminda kada partisipante a mustra nan abilidat nan komo Modelo Promoshonal riba esenario i tambe nan a modela shimis nan di cocktail ku diseño nan bunita.
E resultado tabata lo sigiente.
Baby Best Promotional Runway Model: Queenaë Fecunda
Baby Beautiful Hair: Queenaë Fecunda
Baby Best Cocktail Dress Design: Queenaë Fecunda
Minu Best Promotional Runway Model: Tyshainy Lasten
Mini Beautiful Hair: Tyshainy Lasten
Mini Best Cocktail Dress Design: Tyshainy Lasten
Little Best Promotional Runway Model: Jen-Naöxa Payne
Little Beautiful Hair: Jen-Naöxa Payne
Little Best Cocktail Dress Design: Taë-Sja Martina de Wind
Pre-Teen Best Promotional Runway Model: Shanea
Medema
Pre-Teen Beautiful Hair: Charelline Panthoflet
Pre-Teen Cocktail Dress Design: Charelline Panthoflet
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
Deporte
Nos muchanan ayera GL: Simmons ku homerun…
This content is exclusive for members
Register or login to unlock this article
Deporte
Dia 8 di òktober próksimo: Roman Fury, ruman di Tyson lo Debutá…
Tyson Fury tin un ruman hòmber di 25 aña ku ta train huntu kuné, i ta kla pa debutá den bòkseo profeshonal.
Nòmber dje ruman di Tyson Fury ta Roman Fury ku ta bringa den e kategoria krusero.
Roman Fury lo debutá dia 8 di òktober próksimo.
Tyson Fury su ruman ta bisa ku Roman tin bon talento.
Roman mes ta bisa ku ta su deseo di bringa pa titulo.
“Mi ke bringa pa titulo”, asina Roman Fury a deklará.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Parlamentonan di Kòrsou, Aruba i Sint Maarten a kobardiá ante Ulanda
Ta kiko parlamentarionan a bai hasi Ulanda anto?
A SALI NA KLA KU JERSON ROSALINA TA METÍ DEN MUCHU MAS KOS
Damitanan hóben lokal a gradua pa kurso di teknologia riba ‘digital literacy, web development and coding’
Sentensia den kaso inex….. Robo di 600 kilo di kokaina for di warda di polis un frakaso total
Trending
-
Lokal7 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Ta kiko parlamentarionan a bai hasi Ulanda anto?
-
Lokal4 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal7 days ago
Damitanan hóben lokal a gradua pa kurso di teknologia riba ‘digital literacy, web development and coding’
-
Lokal6 days ago
Sentensia den kaso inex….. Robo di 600 kilo di kokaina for di warda di polis un frakaso total
-
Lokal6 days ago
Colon ta e promé barku ku ta trese karga pa almasená na Bullenbaai
-
Lokal6 days ago
Kuminsa ku kouseband…… “Nos tur ban kunuku, planta i krese nos pais”
-
Lokal7 days ago
Kastigu di 12 luna presu pa Mama di 4 yu na Ulanda ku a kobra € 197.495,- ilegal


text:
E impuesto riba resultado tin komo meta pa imponé impuesto riba pago (di ganashi) di entidatnan na esnan ku tin derecho serka un entidat asina. Ku entidatnan ta referí na persona no natural, por ehèmpel un NV òf un fundashon.
Ta yama pagonan (di ganashi) resultadonan.
E entidat ta retené e impuesto riba resultado na e momentu ku ta pone un resultado na disposishon di un di esnan ku tin derecho. Despues e entidat ta transferí e impuesto pa Belastingdienst.
Obligashon di paga impuesto
Bo tin obligashon di paga impuesto riba resultado ora bo ta risibí pagonan (p.e. dividendo) di un entidat ku ta den poseshon di un pèrmit di establesimentu i kaminda bo ta doño di akshon òf bo tin derecho riba parti di e resultado. E entidat ku ta pone e resultado na disposishon tin e obligashon di retené e impuesto, hasi e deklarahson i transferí e impuesto.


text:
News
Asamblea General
15 Federacion a presenta na e Asamblea
Ayera a tuma lugar e Asamblea General di Comite Olimpico Arubano
Diamars anochi den ballroom di Holiday Inn, 15 Federacion afilia na Comite Olimpico Arubano a presenta na e ultimo Asamblea General di 2021. Presidente di COA, Wanda Broeksema a inicia e anochi yamando tur esnan presente bon bini y duna inicio na e Asamblea.
Un di e punto nan di agenda tabata e cambio di dia di Asamblea, pa cambia esaki di un evento den siman y pasa pa uno riba un diasabra mainta pa proximo Asamblea cu lo mester tuma lugar den luna di juni. Esaki a ser aproba pa e miembro nan presente.
2do Secretaria General, Zulema Dabian-Erasmus a hiba palabra tambe durante e anochi y a presenta e Plan Operacional 2021. Un plan cu ta regarda varios punto di interes pa COA su maneho y tambe locual kier logra den 2022 conhuntamente cu nos atletanan y federacion nan.
Tesorero di COA, Giovanni Bermudez a presenta e Budget 2022 y den esaki tur miembro presente por a mira e diferencia di 2021 y locual ta spera den 2022.
Secretaria General, Nicole Hoevertsz tambe a hiba palabra durante e anochi aki y a trece varios punto di preocupacion entre otro dos deporte olimpico cu tin e chens di keda sin participa na Weganan Olimpico debi na maneho irregular.
Presidente di COA, Wanda Broeksema a sera e anochi cu un mensahe pa tur esnan presente y na mes momento algun federacion a trece algun sugerencia dilanti cu directiva di COA lo pone atencion na nan.
COA kier a gradici tur e Federacion nan presente y tambe kier a desea nan como tambe e pueblo di Aruba un feliz dianan di fiesta den compania di nan famia y pa aña 2022 ta uno cu mas logro deportivo pa Aruba.


text:
WILLEMSTAD- 22 di sèptèmber 2022 – Resientemente, Ofisina di Turismo di Kòrsou (CTB) a patrosiná e prestigioso torneonan di gòlf, PROject GOLFworld ProAm i VPV Bad Wörishofen Open, den e estado di Bavaria na Alemania. Mas ku 140 profeshonal i hungadó amatùr di gòlf a partisipá na e dos eventonan akí kombiná, durante kual Kòrsou a keda presentá na nan komo destinashon di gòlf.
CTB tabata presente na tur dos evento ku un tim ku a promové nos isla ku un bar di kòktel, brindando un variedat di kòktel trahá ku Blue Curaçao, i tambe a ofresé awa di lamunchi. Ademas a brinda oportunidat pa purba ròm den un ‘lounge area’ ku tabata den e tema Kòrsou. Tambe a rifa dos estadia di 5 dia na dos hotèl lokal pa 2 persona ku desayuno inkluí. Esakinan a bai komo premio na dos hungadó di gòlf durante un evento na e klup di gòlf Bad Wörishofen.
E aña akí Kòrsou ta e ‘destination partner’ ofisial di e Asosiashon Profeshonal di Gòlf di Bavaria (PGA Bavaria), i partner patrosinadó di “Race to Curaçao”. Esaki ta un seri di torneo di 9 evento di gòlf na Bavaria, kual lo resultá den e torneo final, esta e Blue Bay International ProAm, ku lo tuma lugá aki na Kòrsou di 13 pa 20 di novèmber próksimo.
Christoph Günther di PGA Bavaria ta kontentu i ansioso pa e torneo benidero na Kòrsou i ta bisa, “E Blue Bay International ProAm tabata den nos mente pa basta tempu, pasobra nos tabata hunga ántes den Curaçao Masters den un formato di ProAm, pero e evento ei a stòp basta aña pasá. Nos ta mashá kontentu di trese gòlf profeshonal bèk na e bunita isla akí den Karibe, i nos ta kere ku di e manera aki nos por sostené Kòrsou pa e krese bira un destinashon internashonal di gòlf.”
CTB ta mashá gradesido na PGA Bavaria pa e gran oportunidat akí pa “showcase” nos isla komo un destinashon di gòlf na hungadónan profeshonal i amatùr di golf. Meskos, CTB ta ekstendé su gratitut tambe na Avila Beach Hotel i Papagayo Beach Hotel pa nan sosten komo patrosinadó.


text:
AMSTERDAM – E ekipo di atletismo, Phanos Atletiek na Amsterdam a anunsiá ku e atleta yu’i Kòrsou, Hensley Paulina lo partisipá den nan kompetensia di 60m ‘indoor’. E kareda nan lo tuma lugá djadumingu 2 di febrüari 2014.
Na 2012 den e kompetensia di 60m ‘indoor’ na Appeldoorn, Paulina a kore un rèkert personal di 6.88 sekònde. Paulina di Rotterdam Atletiek mester baha bou di 6.88 sekònde si e ke klasifiká pa e Kampionato Mundial Indoor di e Asosiashon Internashonal di Federashon nan di Atletismo (IAAF) na Sopot, Polonia. Pa por klasifiká pa e Kampionato Mundial e atleta mester kore bou di 6.65 sekònde i mester hasi esaki promé ku 25 di febrüari próksimo.


text:
WILLEMSTAD- 10 di yanüari 2022 – Ofisina di Turismo di Kòrsou (CTB) ta raportá un kantidat di 265.000 turista di estadia pa aña 2021. E promé 5 lunanan di aña e prestashon den kantidat di turista di estadia a kuminsá slo. Na luna di yüni 2021, CTB a kuminsá mira un kresementu den kantidat di turista di estadia espesialmente for di Hulanda kual ta e pais for di kua nos ta risibí mas tantu turista. Kòrsou a registrá un kantidat rèkòrt di turista for di Hulanda i esaki den kombinashon ku e kantidat di turista ku a bishitá nos for di otro regionnan importante a resultá den un di dos mitar di aña espektakular. Ku e kantidat di turista di estadia aki, aña 2021 a yega na 57% di e kantidat registrá na aña 2019 esta promé ku pandemia. Na 2019 Kòrsou a risibí un total di 463.683 turista di estadia.
Desèmber 2021
Na luna di desèmber un kantidat di 42.281 turista di estadia a keda risibí. Ku e kantidat di turista di estadia aki, luna di desèmber 2021 a yega na 95% di e kantidat registrá na desèmber 2019. Luna di desèmber no tabata un eksepshon, Kòrsou a bolbe registrá un kantidat rèkòrt di turista for di Hulanda, un total di 24.062 turista hulandes a keda risibí na desèmber 2021. Pa di seis luna konsekutivo e kantidat di turista risibí for di Hulanda na 2021 a surpasá e kantidat di turista hulandes risibí den e mesun luna na 2019. Total un kantidat di 27.399 turista di estadia a bishitá Kòrsou for di Europa. Informashon kompilá for di e karchinan di imigrashon ta mustra ku turistanan europeo a keda un averahe di 12.5 anochi na luna di desèmber 2021. Miéntras na desèmber 2019 e averahe di anochi tabata 10. Di e turistanan europeo, 56% a keda den un ‘resort hotel’ (esta hotèl grandi, chikí i bùngalo) na luna di desèmber.
For di Nort Amérika un kantidat di 7.719 turista a bishitá Kòrsou. Esaki repartí den un total di 6.229 for di Estádos Unídos i 1.490 for di Canada. Di e turistanan aki for di Nort Amérika, 68% a keda den un ‘resort hotel’. E turistanan a keda un averahe di 8.2 anochi miéntras e mesun luna na 2019 turistanan prosedente di Nort Amérika a keda 7.4 anochi. For di region di Sur Amérika un total di 4.808 turista di estadia a bishitá Kòrsou. E turistanan aki a keda un averahe di 8.4 anochi miéntras e mesun luna na 2019 turistanan prosedente di Sur Amérika a keda 7.9 anochi. Di e turistanan for di Sur Amérika, 53% tabata prosedente di Colombia miéntras 19% tabata prosedente di Brazil. For di Karibe un total di 1.549 turista di estadia a keda risibí na desèmber. Mayoria di e turistanan aki ta prosedente di e paisnan di Karibe Hulandes.
Na luna di desèmber un total di 34 barku krusero a bishitá nos pais ku un total di 61.550 turista krusero.
E prestashon realisá den kantidat di turista di estadia ta sigui surpasá e lunanan anterior. Ku riba 40 mil turista di estadia na luna di desèmber 2021 nos por anunsiá ku orguyo ku e rekuperashon di nos industria di turismo ta riba bon kaminda ku otro luna ku bon presentashon konforme e temporada promé ku pandemia. Nos ta satisfecho ku e progreso realisá den e último lunanan di aña rekuperando di e manera aki for di e komienso slo na prinsipio di aña. E esfuerso kolektivo di stakeholders lokal huntu ku nos partnernan internashonal den nos merkadonan prinsipal a sòru pa e último 6 lunanan di aña tabata eksitoso. Si e tendensia aki kontinuá, nos ta pronostiká un mihó prestashon den kantidat di turista pa aña 2022.


text:
Willemstad, 10 di yüli, 2021 – E diseño di Curaçao Medical Center (CMC) ta redundante (tin sistema di back-up) pa loke ta trata suministro di awa i ta garantisá kontinuidat di kuido si akaso awa kai afó. Esaki a wòrdu validá durante un interupshon di 4 ora planiá pa Aqualectra den konsulta ku CMC. E sistema di awa di CMC por garantisá suministro di awa na tur momentu na su departamentunan, asta na momentu ku suministro di awa di Aqualectra kai afó pa motibu di mantenshon òf kalamidat.
Di djamars anochi 6 di yüli pa mardugá di 7 di yüli, Aqualectra a hasi trabounan di mantenshon riba e ret ku ta suministrá awa pa CMC. Mester a kita awa temporalmente pa por hasi un konekshon adishonal riba e ret eksistente ku ta suministrá awa pa Megapir 2 i Marriott Courtyard Hotel. Komo un hòspital, CMC mester ta operashonal 24×7 i no ta permití interupshon den suministro di awa. E tim di CMC Vastgoed a hasi diferente tèst preparatorio promé ku a kòrta e awa pa sigurá ku ta prepará pa e momentu.
E transishon pa e Sistema si “back-up” ta seif i sigur i komo tal ta inkluí un protokòl higiéniko ku e tim di CMC Vastgoed a ehekutá pa garantisá e kalidat di awa. E awa di CMC ta pasa dor di un filter ultra moderno ku rayonan ultravioleta. Alabes ta disponé di un “hydrofor” ku ta sòru pa hisa e preshon di e awa ku ta distruibi den tur departamentu.
ith Mr. Martina to continue increasing the quality of care and placing Curaçao on the map as a center for healthcare excellence.